Hemen zaude: Ertzaintza. Euskadiko polizia / Eskubide Historikoa\nPolizia berri hori modu antolatuan hazi zen 1982tik aurrera, eta Euskal Autonomia Erkidegoko geografia osotik hedatu zen, apurka-apurka. Horrela, 1995ean, lurralde osoaren ardura hartu zuen, estatuko polizia-kidego ezberdinak ordezkatuz. Guztira, agenteen hogeita bat promozio atera dira urte horietan guztietan Euskal Herriko Polizia Ikastegitik (Arkaute). Agente horiek polizia-zeregin guztiak egiteko prestatuta daude. Hedatzea erakundeak zaintzeko eta trafikoa arautu eta kudeatzeko eskumenekin hasi zen. Ondoren, mailaz maila, herritarren segurtasunaren ardura bere gain hartu zuen lurralde osoan eta1995ean goreneko mailara iritsi zen, Vitoria-Gasteizera heldu zenean.\nHedatzearen mapa ikusteko, sakatu hemen


Euskadik 841 biztanle gehiago ditu\nArabak 295, Bizkaiak 226 eta Gipuzkoak 320 biztanle gehiago dituzte.\nEuskadikobiztanle kopuruak gora egin du 2011ko bigarren seihilekoan. Jaiotza kopuruakheriotzena gainditu du eta, guztira, 841 biztanle gehiago ditu EAEk. Hirulurraldeetan izan da hazkundea: Arabak 295, Bizkaik 226 eta Gipuzkoak 320 biztanle gehiago dituzte.\nAurtengo bigarren seihilekoko heriotza gehienak tumoreek eragin dituzte. Eustatek eskainitako datuen arabera, 4.449 pertsona hil dira denbora tarte horretan, iazko garai berean baino % 2,3 gutxiago. Araban 543 pertsona hil ziren, Bizkaian 2.490 eta Gipuzkoan, 1.416.\nTumoreek heriotzen % 34,1 eragin dute. Ondoren biztanleriaren % 27,3 zirkulazio aparatuko gaixotasun batek jota hil da eta % 8,2 arnas aparatuko baten ondorioz.\nApirila eta ekaina bitartean Euskadin hildako pertsonen % 53 gizonezkoak ziren eta % 47, emakumezkoak. Hildakoen % 57,2 80 urte baino gehiago zituen, baina ehuneko horrek gora egin zuen emakumeen artean % 70,3ra arte eta murriztu gizonezkoen kasuan % 45,7ra arte.\nBigarren seihilekoko hildakoen artean, 14 urtebete baino gutxiagoko umeak izan ziren (5 mutil eta 9 neska). 100 urterekin edo gehiagorekin hil zirenetik, 40 emakumeak ziren eta 5, gizonezkoak.\nInformazio gehiago:Eitb: Euskadik 841 biztanle gehiago ditu


Tresna zahar emankorra\n17 abendua, 2019 Asteko Gaia 321\nGabiriako organo barrokoak goren mailako musikari ugari trebatu ditu: Larrea, Azarola eta Artzelus sonatuak.\nAskotan, ezak luzarora onura ekartzen du. Halakorik gertatu izango zen Gabiriako Andre Mari elizako organoarekin. Barroko estilokoa da. Gipuzkoan oso urri geratzen dira halakoak, eta hortik datorkio balio bat. Ekonomikoki ahal izan zuten elizetan, organo erromantiko modernoagoak eta musikologikoki aberatsagoak jarri edo aldatu zituzten.\nBarrokoaren xarma zaharra edukitzeaz gain, badu beste meritu bat ere Gabiriako organuak: goren mailako musikarien harrobi eta eskola izan da. Euskal Herrian eta nazioartean sona handia lortu zuten piano jotzaileak trebatu dira haize-tresnaren tekletan, ume zirela. XIX. mende hasierakoa denez, aspalditik zeukaten gabiriarrek musikaren eta organoaren erreferentzia. Seinale da.\nPedro Albisua artisau organogileak aurrenekoetarikoa egin zuena da Gabiriakoa, 1804an eraikia. Barroko bukaeratik erromantikoranzko «trantsizioko» gisa katalogatu du Esteban Elizondo adituak.\nValentin Larrea dotorea\nMendea bukatzerako, Valentin Larrea Iturbek (Gabiria, 1876 –Iruñea, 1970) distiratu zituen metalezko tutuak. Madrilen ikasi zuen musika, eta Iruñean garatu zuen musikari bizitza. Han bizi izan zen. 1898tik 1948ra, Eslaba kasino berriko piano jotzaile titularra izan zen. Omenaldia egin zioten lan hartan 50 urte bete zituenean.\nKonposatzaile gisara ere lan mardula utzi zuen Larreak. Pianorako, txisturako, hari laukoteentzako, abesbatzentzako eta, nola ez, organorako pieza ederrak ondu zituen. Musika haren grabaziorik ez da ezagutzen, eta, ia 50 urtean lehenengo aldiz, Iruñean irailaren 4an entzun ahal izan zen berriro Larrearen arte berpiztua, Itxaso Aristizabal pianista irundarraren eskuetatik. Gaur, abenduak 13, Zarauzko Modelo aretoan errepikatuko du kontzertua.\nPepe Azarola birtuosoa\nOrganoaren sakratutasunetik parranda eroenetarainoko musika-abaniko guztia ukitu zuen, bere aldetik, Pepe Azarola Aldazek (Zumaia, 1906 – Mexiko Hiria, 1956). Aita gabiriarra zuen, eta joera handia zuen harako. Gerra piztu zenean, fronteak Gabirian harrapatu zuen, eta furriel lanak egiten jardun zen motorrarekin, Defentsa Batzorde errepublikarrarentzat. Festetan eta igandeetan, mezan elizako organoa jotzen zuen lehenik; ostatuan soinu handia ondoren, parrandan.\nKasino, klub eta gau giroko aretoetan piano jotzaile arituta lortu zuen ospea Azarolak. Herrialde askotan ibili zen. Hainbat disko grabatu zituen AEBetan. Ignacio F. Iquino zuzendariaren film pare batean ere atera zen, pianoa joz, showman eran. Erraztasun harrigarriko estilo berezia zuen, erritmoaren menderatzaile zen.\nPepe Artzelus maisua\nGabiriako organoaren eskola emankorreko beste fruitu bat Pepe Artzelus Igartzabal (Gabiria, 1937 – Ordizia, 2019) izan da. Piano eta organo maisu estimatua, Tolosako Santa Maria Musika Kaperan jardun zen 27 urtean. Okasio berezietan eta urtero San Roke egunean, beti itzultzen zen herriko organora.\nArtzelusen omenez Ordizian Eguberri kontzertua egingo dute, abenduaren 22an, Santa Ana eta Gaztelubide abesbatzek (elizan, 19:00etan).\nHain justu, Larrea, Azarola eta Artzelusen bide erakusleak eta lehenengo maisuak haien aitak izan ziren: Meliton Larrea Perez de Lazarraga (Zalduondo, 1838–Gabiria, 1933), Juan Azarola Txintxurreta (Gabiria, 1861) eta Antonio Artzelus Labaka (Gabiria, 1903-1950), denak ere organo jotzaileak.\n« Etorkizun aberatseko musikari legazpiarra\nA ze ganadua! »


Adin tardea: 4-100\nBeharrezko materiala: karrozari zinta edo paretan arrastorik uzten ez duen zinta itsaskorra, papera eta rotulkiak.\nEtxeko txoko batean sare bat sortuko dugu zinta itsasgarriarekin batera. Diana moduko bat sortuko dugu. Zulo handiz eta txikiz sortutako 10 zulo egingo ditugu. Zulo bakoitzak puntuaketa desberdina bat izango du. Puntuaketak itsasteko paper zati batean puntu desberdinak idatzita egingo dugu.\nHegazkin azkarrak sortuko ditugu, hegan ederki egiten duten horietakoak. Zein da helburua? Hiru aukera erabiliaz ahal diren puntu gehienak lortzea. Bi metroko distantzia hartuz, gure hegazkinak bidaliko ditugu aurretik prestatutako sarera. Eta bertan pasatzen duen zuloko puntuak lortuko ditugu.\nHiru aukera erabiliz, zenbat puntu lortu dituzu?


Eibar, 1941eko irailaren 4a (80 urte)\nEnrike Gesalaga Larreta (Eibar, 1941eko irailaren 4a) gipuzkoar ETAkide ohia da. ETArekin harreman zuelakoan 1969ko apirilaren 11an Mogrovejon atxilotu zuten. Mogrobejoko atxiloketa Andoni Arrizabalagaren atxiloketa eta gutxira gertatu zen. Andoni torturatu eta honek bere kideek Mogrobejoko eskutalekutik alde egin zutela uste zuenez, Kantabriako ezkutalekuaren berri eman zion poliziari. Honen ondorioz Enrikerekin batera Ione Dorronsoro, Jon Etxabe eta Teo Uriarte atxilotu eta torturatu zituzten.\nBurgosko prozesuan 50 urteko gartzela zigorra jaso zuen. Jon Etxabe bezala, ETAren barruan zatiketa egon zenean ETA VI.arekin lerratu zen. Segoviako ihesean parte hartu zuen. 1977ko amnistia eta gero ezker abertzaleko ideologia mantendu zuen eta oinarrizko sindikalgintzan partaidetza izan zuen, hala ere ez zuen politikan parte aktiboa izan.\nOrriaren azken aldaketa: 23 iraila 2021, 13:38.


Publizitate Kanpaina Original Onenaren Saria jaso du Mankomunitateak 2020ko Eguberrietako Kanpainarengatik - Albisteak - Mendaro\nAurten ere sentsibilizazio kanpaina berriak egingo dira, eta gaikako bilketa sustatzeko edukiak kolektibo berrietara zuzenduko dira, Mankomunitatearen mezua gizarteko esparru guztietara zabaltzeko helburuarekin, eskualdeko herritar guztien inplikazioa sustatzeko.\nIosu Arraiz, Mankomunitateko lehendakaria: “Mankomunitatean oso eskertuta sentitzen gara sari honekin, eta harro Adaki agentziarekin elkarlanean egin dugun lanagatik. Gaikako bilketa sustatzen jarraituko dugu ekintza desberdinen bidez, horien artean sentsibilizazio kanpainak, sinisten dugulako ikusgarritasuna ematen dietela ingurumena zaintzeko beharrari, eta herritarren inplikazioa areagotzeko tresna direla.”\nPublizitate Kanpaina Original Onenaren saria jaso dute Debabarrena Mankomunitateak eta Adaki komunikazio agentziak 2020ko Eguberrietako Kanpainarengatik Publifestival sarietan.\nJoan den urteko Gabonetan, kanpaina deigarria abiarazi zuen Mankomunitateak, Gabonetako pertsonaiekin protagonista gisa. Helburu zuen eskualde osoko adin eta jatorri guztietako pertsonengana iristea, gaikako bilketaren tasa igotzeko xedearekin. Zabaldu zen mezua argia zen: Gabonetan sortzen dugun hondakin kopurua nabarmen handitzen denez, egun berezi horietan ezinbestekoa da hondakin bakoitza dagokion edukiontzian uztea.\nIosu Arraiz, Mankomunitateko lehendakariak adierazi duenez, “Mankomunitatean oso eskertuta sentitzen gara sari honekin, eta harro Adaki agentziarekin elkarlanean egin dugun lanagatik. Gaikako bilketa sustatzen jarraituko dugu ekintza desberdinen bidez, horien artean sentsibilizazio kanpainak, sinisten dugulako ikusgarritasuna ematen dietela ingurumena zaintzeko beharrari, eta herritarren inplikazioa areagotzeko tresna direla.”\nSentsibilizazio kanpaina berriak aurten\nAurreko urtean Mankomunitateak hainbat kanpaina gauzatu zituen eskualdeko gaikako bilketaren datuak hobetzeko ahaleginean. Eta, urte eta erdian, eskualdeko gaikako bilketa ia %2 igo da, herritar eta gizarte eragile guztien inplikazioari esker. Hori horrela, aurten ere kanpaina berriak egingo dira bilakaera positiboari bultzada emateko. Kanpaina berrien helburua izango da gizarteko gainerako hondakin sortzaileetan eragitea, hau da, aurreko urtean egin ziren kanpainak kontuan izanik, edukiak kolektibo berrietara zuzentzea. Modu honetara, Mankomunitatearen mezua gizarteko esparru guztietara zabaltzea izango da xedea, eskualdeko herritar guztien inplikazioa sustatzeko.


Toloto erreka berbideratzeko lanek bederatzi hilabeteko iraupena izango dute - Elorrio - Anboto.org\nToloto erreka berbideratzeko lanek bederatzi hilabeteko iraupena izango dute\nMaialen Zuazubiskar 2019-11-05 13:27\n2011an hiri antolamendurako plan orokorra onartu zenetik URAgaz hitzarmena sinatzeko lanean ibili da Elorrioko Udala. Iazko urtarrilean sinatu zuten hitzarmena, eta gaur Idoia Buruaga alkateak eta Maria Herrero alkateordeak jakitera eman dutenez, dagoeneko hasiak dira Elorrio goitik behera eraldatuko duten lanak. "Toloto errekaren berbideraketak Elorrio erabat aldatuko du, herria izango da irabaziko duena. Amestutako Elorrio lortzeko pauso garrantzitsua izango da", esan du Buruagak.\nEgun Toloto erreka lurrazpitik sartzen da Esteibarlanda inguruan, eta herria zeharkatu egiten du. Lan horiek burutu ostean, erreka kanpora aterako dute eta gainera, Errebonbilo kalean Zumelegi errekarekin bat egingo du.\nAlkateak jakitera eman duenez, lan horiei esker herrian uholdeak izateko arriskua "nabarmen" gutxitu egingo da. Gainera, lan horiek beste hainbat lan egitea ahalbidetuko dute: Ugarteko biala egitea, Elorrioko herrigunea inguratzen duen eraztuna egitea eta Errebonbilo kalea eraldatzea, besteak beste.\nDagoeneko hasi dira erreka berbideratzeko lanak eta bederatzi hilabeteko iraupena izango dute. "Badakigu bederatzi hilabete hauetan afekzioak izango direla eta herria hankaz gora egongo dela, baina beharrezkoa da", esan du Maria Herrerok. Hala ere, une oro herritarrak informatuta izateko bandoak jarriko dituztela eta gainera, datorren astean, azaroak 11, proiektuaren nondik norakoak azaltzeko bilera irekia egingo dutela Arriolan esan dute.\nLanok 1.600.000 euroko aurrekontua izango dute eta udalak 300.000 euro ordainduko ditu , Ugarteko zubia egiteko. Gainontzekoa URAk ordainduko du, udalak eta agentziak sinatutako hitzarmenari esker.\nBehin erreka berbideratuta Ugarteko biala egiten hasiko dira Elorrion. Bide horrek Miotara doan biribilgunea eta Montorra lotuko ditu. Errepide horren helburua, trafikoaren zati bat herrigunetik atera eta Ibarrako zubiari jarraipena ematea izango da. Gainera, bialari bizikletentzako bidegorri bat txertatuko zaio. Horrela, bidegorri horrek Ibarrako zubitik doanari jarraipena emango dio. "Bizikletentzako bidegorri horrekin beste mugikortasun eredu bat sustatzea izango dugu helburu", esan du alkateak. Horrez gain, egun Errebonbilo kaletik igarotzen diren autoei beste alternatiba bat emango dietela, eta horrela herrigunean oinezkoei lehentasuna emango zaiola jakitera eman dute.\nBestalde, Tolotoko berbideraketa bukatutakoan Buskantz lursaila atonduko dute. "Oraindik ez daukagu URAren baimenik. Beraz, uste dugu aproposena dela Toloto berbideratutakoan lan hauek egitea", bukatu du Buruagak.\nUgarteko bialak Elorrio inguratzen duen eraztuna eratzea ahalbidetuko du.\nTolotok Ibaizabal errekagaz bat egingo du Errebonbilo kalean.\nToloto berbideratzeak Buskantz lursaila atontzea ekarriko du


Irekia Eusko Jaurlaritza - Gobierno Vasco :: Eusko Jaurlaritzak 2015erako Aurrekontu Orokorrak onartu ditu\nEusko Jaurlaritzak 2015erako Aurrekontu…\n2014-10-28ko Gobernu Kontseiluaren Akordio nagusiak\n\nEusko Jaurlaritzak 2015erako Aurrekontu Orokorrak onartu ditu Iturria: Irekia\n\n\n\n\n\n\n\n\nEusko Jaurlaritzaren historian lehendabizikoz, gaur, Gobernu Kontseilua bideokonferentia bidez bildu da, pasa den igandeaz geroztik bidaia ofizialean dira eta Mexikon Iñigo Urkullu lehendakaria eta Ekonomiaren Garapen eta Lehiakortasuneko sailburu Arantza Tapia. Bileraren ostean, Lehendakaritzan egin dute agerraldia Herri Administrazio eta Justizia sailburu eta Eusko Jaurlaritzaren bozeramaile Josu Erkorekak eta Ogasun eta Finantzetako sailburu Ricardo Gatzagaetxebarriak.\nGobernu Kontseiluak hartutako erabaki nagusia izan da 2015 ekitaldirako Euskadiko Aurrekontu Orokorren Lege-aurreproiektua onartzea, Eusko Legebiltzarrean erregistratuko dena datorren ostegunean, urriak 30.\n2015erako Aurrekontuen Proiektuak administrazioaren ardurapeko izaera publikoko gizarte-politikak diruz hornitzera bideratutako gastuak areagotuko ditu; esaterako, Diru-sarrerak Bermatzeko Errentaren (DBE) edo Osakidetzaren Kontratu-Programaren diru-hornidurak.\nHalaber, Jaurlaritzak hazkunde-aurreikuspenei eustearen eta bultzada ematearen aldeko apustua egin duenez, suspertze ekonomikoari eta enplegu-sorrerari lagunduko dioten politikak gauzatuko ditu.\nGatzagaetxebarriak azaldutakoaren arabera, sailei dagokienez, «Enplegu eta Gizarte Politikako sailarena hazi da gehien», % 11,5 iazko Aurrekontuen Proiektuaren aldean; hau da, 2014 urtean baino 110 milioi euro gehiago izango ditu.\nAparteko ordainsariaren itzulketa\nBestalde, Eusko Jaurlaritzak datorren urtean ekingo dio Espainiako Gobernuak 2012ko abenduan atxikitako aparteko ordainsaria itzultzeari.\nEuskadiko Herri Administrazioan lan egiten duten 70.000 inguru pertsonek kendutako aparteko ordainsariaren laurden bati dagokion zenbatekoa jasoko dute. Horrek, gutxi gorabehera, 50 milioi euroko eragina izango du aurrekontuan.\nGainera, 2015eko ekaineko eta abenduko ordainsariak aurreratu egingo dira aurten ere, hirugarren urtez jarraian. Horrenbestez, ez egiteak Euskadiko kontsumoan izango zukeen eragin negatiboa saihestuko da.\nEusko Jaurlaritzaren Kontseiluak hartutako erabaki nagusiak (2014.10.28)\nEl Gobierno vasco aprueba los Presupuestos Generales para 2015 http://t.co/DWr6yNQIS7\nRT @Irekia: [CONSEJO DE GOBIERNO] El Gobierno vasco aprueba los #Presupuestos Generales para 2015 ➡ http://t.co/XUbqT9pGMQ #aurrekontuak #e…\ngatzagaetxebarria_arriskuak... behera kargatu (900 KB)\ngatzagaetxebarria_bi_eredua... behera kargatu (400 KB)\ngatzagaetxebarria_ordainsar... behera kargatu (600 KB)\ngatzagaetxebarria_arriskuak... 20 MB\ngatzagaetxebarria_bi_eredua... 9 MB\ngatzagaetxebarria_ordainsar... 20 MB\n28102014-QO5A3431.jpg 2 MB (jpg)\n28102014-QO5A3426.jpg 2 MB (jpg)\n28102014-QO5A3526.jpg 2 MB (jpg)\n28102014-QO5A3461.jpg 2 MB (jpg)\n28102014-QO5A3610.jpg 2 MB (jpg)\n28102014-QO5A3551.jpg 2 MB (jpg)\nconsejo_gobierno_02.jpg 0 Byte (jpg)\nAurrekontu_Orokorrak_2015.pdf 200 KB (application/pdf)\nEspainiako Gobernuak 2012ko abenduan kendu zuen aparteko pagaren hirugarren laurdenaren ordainketa egingo du Eusko Jaurlaritzak orain ekainean (Gobernu Bilera 2017-06-06)\nEuskadiko Administrazio Publikoan diharduten 70.000 bat langileek 2015eko bigarren aparteko ordainsaria kobratu dute gaur\nEusko Jaurlaritzak, azaroan, 2012ko aparteko pagaren azken laurdena ordainduko die Euskal Administrazio Publikoan lan egiten duten langileei\n120/2017 EBAZPENA, azaroaren 14koa, Jaurlaritzaren Idazkaritzako eta Legebiltzarrarekiko Harremanetarako zuzendariarena; honen bitartez, 2012ko abenduko aparteko ordainsaria berreskuratzeari buruz Gobernu Kontseiluak hartutako erabakia argitara dadila xedatzen…\n65/2017 EBAZPENA, ekainaren 6koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, Gobernu Kontseiluak hartutako erabaki hau argitaratzea xedatzen duena: Erabakia, 2012ko abenduko aparteko ordainsaria berreskuratzeari…


'Bera zaindu dezagun' agerraldia gaur eginen dute - Diario de Noticias de Navarra\n'Bera zaindu dezagun' agerraldia gaur eginen dute\nHerriko Etxeko Plaza 19:00etan herriko kultur eragileek eta koadrilek parte hartuko dute\n– a.a.a 29.07.2021 | 00:37\nUztailare 13ko agerraldian hainbat herritarrek kezkak azaldu zituzten. Argazkia: Diario Noticias\nbera – Uztailaren 13an Bera zaindu dezagun bilera irekia burutu zuten. Bertan herrian azkenaldian pairatu izan zituzten jarrera desegokien inguruan solastatu ziren, mobiliario urbanoan txikizioak, espazio publikoen erabilera desegokia (kirol instalazio eta haur parkeetan kalteak, zaborra...).\nBilera horretan egoera hau zuzentzeko hainbat neurri proposatu zituzten. Horietako bat agerraldi publiko bat egitea izan zen, herriko kultur eta kirol eragile, ikastetxe, guraso elkarte eta koadrilen parte hartzearekin.\nGaur 19:00etan Herriko Etxeko Plazan eginen dute agerraldia eta adostutako adierazpena irakurriko dute, "bertzeak bertze zaintza eta errespetua, osasuna, herri ondarea edotokiko ekonomia, oinarri hartuta".


Alderdi Sozialistak helegitea jarri du Aita Frantziskotarrei egoitzaren zati bat erosteko erabakiaren aurka - Arrasate - Goiena.eus\nAlderdi Sozialistak helegitea jarri du Aita Frantziskotarrei egoitzaren zati bat erosteko erabakiaren aurka\nNerea Zubiete 2005-10-05 13:24\nAlderdi Sozialistaren Udal Taldeak helegitea jarri du, irailaren 26an Aita Frantziskotarrei egoitzaren 700 metro koadro erosteko Osoko Bilkurak hartu zuen erabakiaren aurka. Sozialistek diote Aita Frantziskotarrekin sinatu behar den hitzarmen berriak ez diela mesede egiten Udaletxeari edo herritarren interesei, Frantziskotarrei baizik.\nAlderdi Sozialistak helegitea jartzean, Aita Frantziskotarrekin sinatu beharreko hitzarmenaren erabakia berriro aztertu beharko da Hirigintza Sailean. Hor diktamen bat adostu beharko dute eta, diktamen hori eskuan dutela, berriro eztabaidatu beharko du Osoko Bilkurak, berriro erabakitzeko.\nAlderdi Sozialistaren esanetan, Udalaren interesa ez da 700 metro koadro gehiago edukitzea. Benetako interesa da Frantziskotarrek 700 metro saldu nahi dituztela eta horretarako Udalarekin akordio batera iritsi direla. Zehazki, 601.000 euro hartzeko akordiora iritsi direla. Sozialistek uste dute hori ez dela Frantziskotarrekin sinatuta dagoen lehen hitzarmenaren izpiritua, eta sinatzeke dagoen bigarren hitzarmenean ere ez dagoela justifikatuta.


Unax Nogales edo Bulego taldeko Tomas Lizarazu izango dira gaur, besteak beste, #EtxetikMundura egitasmoan - Urola Kostako Hitza : Urola Kostako Hitza\nUnax Nogales edo Bulego taldeko Tomas Lizarazu izango dira gaur, besteak beste, #EtxetikMundura egitasmoan\nGaurkoan ere Urola Komunikazio Taldeak antolatutako #EtxetikMundura egitasmoaren baitan eskualdeko sortzaileen emanaldiak ikusi ahal izango dira taldeko hedabide guztietan. Horiek guztiak 20:00tatik aurrera ikusi ahal izango dituzue.\nGaurkoan ere Urola Komunikazio Taldeak antolatutako #EtxetikMundura egitasmoaren baitan eskualdeko sortzaileen emanaldiak ikusi ahal izango dira taldeko hedabide guztietan. 20:00etatik aurrera hurrengo herritar hauek euren etxetatik emanaldiak eskainiko dituzte:\n– Xanti Rodriguez argazkilari azpeitiarra\n– Roberto Fuentes bideogile zumaiarra\n– Aritz Pardina filosofo oriotarra\n– Bulego taldeko Tomas Lizarazu musikari azkoitiarra\n– Unax Nogales musikari zarauztarra\nHauek guztiak iluntzeko 20:00tatik aurrera ikusgai izango dituzue bai hemen eta baita Erlo Telebistan ere. Dagoeneko bertan ikus daiteke aurreko egunetan eskaini diren emanaldi guztiak.


Bizkaia bizikletaz - Berriak - Bizikleta elektrikoen mailegu-sistemak Parke Naturalak bisitatzeko - Bizkaia.Eus\nBizikleta elektrikoen mailegu-sistemak Parke Naturalak bisitatzeko\nGaztela eta Leongo eta Portugaleko parke naturaletan bizikleta eta kotxe elektrikoak eskaintzen zaizkie bisitariei.\n2019ko uztailaren 1ean abiatu zen esperientzia pilotua; hari esker, hainbat parke natural (Batuecas-Frantziako Mendilerroa, Arribes del Duero, Sanabriako Aintzira, Segundera Mendilerroa eta Porto) bisitatzen dituzten pertsonek aukera daukate beren ibilbideetan bizikleten eta auto elektrikoen mailegu-sistema doan erabiltzeko. Moveletur proiektuaren ekimen pilotua da hau, Espainia-Portugal Mugaz gaindiko Interreg Lankidetza-programaren baitan kokatzen dena (POCTEP).\nArribes del Duero Parke Naturala; Moveletur proiektuaren barne dauden parkeetako bat.\nGaztela eta Leongo Sustapen eta Ingurumen Kontseilaritzak Ondare Naturalaren Fundazioaren bitartez eskuratu zituen auto elektrikoak (auto bat proba pilotuan parte hartzen duen naturgune bakoitzeko) eta 40 bizikleta elektrikoak (horietatik 16 zortzi urtetik gorako gazteentzat, eta gainerako 24ak helduentzat).\nPrograman parte hartzen duten Parkeetako etxeetan banatu ziren ibilgailuak: La Albercan eta Sobradillon (Salamanca), eta Fermoselle eta Galenden (Zamora).\nAutoak zein bizikletak doan erreserba daitezke Fundazioaren webgunearen bitartez. Goizez erabil daitezke maileguan hartutako ibilgailuak, gehienez hiru orduz, 10:00etatik 13:30era bitartean. Parkeko etxeetan jaso zein itzuli behar dira.\nEta naturguneetan esperientzia jasangarri eta asebetegarria bultzatzeko asmoz, zenbait ibilbide osatu dira bisitariei gomendatzeko. Horietan, oso kontuan hartu dira teknologia eta balio natural eta kulturalak, betiere publiko mota guztiei eta ibilgailuen bateria-autonomiari egokituta.\nMoveletur proiektuaren hedapena\nHarrera bikaina izan denez, Espainia eta Portugal arteko mugan dauden beste 4 parke naturaletara hedatu da esperientzia: Gredoseko Mendilerroko Parkera eta Portugaleko hiru naturgunetara (Montesinho Parke Naturala, Peneda-Gerés Parke Naturala eta Malcata Mendilerroko Erreserba Naturala).\nProiektuaren aurrekontu osoa 908.829 eurokoa izan da, horietatik 681.622 euro EBeko EGEF funtsek finantzatu dituztelarik.\nBestalde, espazio babestu horietako turismo sektoreko hainbat enpresa ekimenarekiko atxikimendua adierazten ari dira. Atxikimendu Gutunaren bitartez, enpresek konpromisoa hartzen dute beren establezimenduetan proiektuaren informazioa edukitzeko, eta beren negozio-ereduetan mugikortasun elektrikoa txertatzeko.\nBizikletaz ibiltzearen inguruko berritasunak


Koadrizeps muskulu femoral - Wikipedia, entziklopedia askea.\nKoadrizeps muskulu femoral\nMuskuluaren kokapena Irudi gehiago\ntuberosity of the tibia (en)\nquadriceps tendon (en)\nfemoral nerve (en)\nKoadrizeps muskulu femorala edo izterreko koadrizeps muskulua izterraren aurrealdeko gihar hedatzaile handia da. Lau parte ditu: femurreko gihar zuzena (edo aurrealdeko gihar zuzena) eta barnealdeko, kanpoaldeko eta erdialdeko gihar zabalak. Lau parte horiek, irtenune desberdinetatik irteten badira ere, bat egiten dute behealdean eta, zurda bakar batez, belaunburuari eta tibiari lotzen zaizkio. Koadrizepsa uzkurtzen denean zangoa luzatzen da eta izterra eta pelbisa elkarretara biltzen dira. Eskeleto giharra da, hau da gihar-ehun ildaskatua da. Borondatezko uzkurtzea du.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2014-09-13 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ a b «koadrizeps muskulu femoral», Euskalterm.\nOrriaren azken aldaketa: 11 apirila 2021, 12:45.


Abian da Proyecto Larrua konpainia barne hartuko duen Atalak 2.0 programaren sorkuntza laborategia\n2019ko ekainaren 12, asteazkena\nGipuzkoatik Nafarrora salto egin eta Atalak 2.0 aurten egingo duen bigarren sorkuntza laborategian barneratu da. Tuterako Teatro Gaztambide antzokia eta Proyecto Larrua\nerdigune. Ekainaren 10etik 21era 12 dantzari Jordi Vilasecaren eta Aritz Lopezen gidaritzapean “Artalde” proposamena landuz.\n“Sorkuntza laborategi honetan gorputz-hizkuntzan jartzen dugu arreta; kontaktu fisikoak eta keinuak komunikazio bitartekari gisan jokatzen duten paperean. Grotowskiren antzerki pobrean eta Peter Brooken espazio hutsean inspiratuta, gure gorputzen bitartez espazioa eraldatu eta habitatzea bilatzen dugu, esaterako, gorputzak espazio eszeniko bilakatuta”, azaldu dute Larrua proiektuko zuzendariek.\nSorkuntza laborategi hau Nafarroako Gobernuaren DNA Sorkuntza 2019 programaren barnean kokatzen da eta, Baluarte Fundazioarekin batera, Atalak 2.0 programaren bazkide da. Bi astetan egindako lanaren aurkezpena ondorengo lekuetan egongo da ikusgai: ekainaren 21ean Tuterako Teatro Gaztambiden (20:30); ekainaren 24an Gipuzkoako Dantzagunean (Errenteria 12:30); ekainaren 25ean Malandain Ballet Biarritzen (19:00); ekainaren 27an Felix Petite Antzokian (Vitoria-Gasteiz 20:00) eta ekainaren 28an Tabakaleran (Donostia 20:00). Aurkezpen hauek mediaziorako eta topagunerako tresna dira publikoarentzat. Horiei esker, dantza garaikidearen barne prozesuak ezagutzeko aukera eskaintzen da. Erakustaldietan prozesuetan jartzen da fokua eta ez emaitzetan.\nSorkuntza laborategian Proyecto Larruak Begoña Martín aktorearen laguntza izango du.\nAzken honek kanpo begi lanak egingo ditu. Ondorengo dantzariak ari dira Proyecto Larrua eta Begoña Martínekin elkarlanean: Aitor Jimenez, Araitz Lasa, Iker Sanz, Mirka Vlachou, Pablo Navarro, Pauline Bonnat, Saioa Belarra, Xián Martínez, Oier Abrego, Aimar Odriozola, Alicia Cayrou eta Neil Höhene.


Shapingba Barrutia - Wikipedia, entziklopedia askea.\n29°32′38″N 106°27′13″E / 29.54377°N 106.45359°E / 29.54377; 106.4535929°32′38″N 106°27′13″E / 29.54377°N 106.45359°E / 29.54377; 106.45359\n1939ko abuztuaren 1a\nShapingba Barrutia (沙坪坝区 txinera sinplifikatuz), Chongqing osatzen duten barrutietako bat da. 2006ko erroldaren arabera, 740.000 biztanle bizi ziren 383 kilometro koadroko azaleran, hortaz, barrutiaren dentsitatea 1.932 biztanle/km2 da.\nShapingba barrutiko Sanxia Plazaren ikuspegia gauez.\nShapingba barrutia, Chongqingeko hirigunearen mendebaldean dago, Yangtze ibaiaren eta Jialing ibaien artean dago.\nBarrutiaren mugak honakoak dira: Beibei Barrutia iparraldean, Yubei Barrutia eta Jiangbei Barrutia ekialdean, eta Jiulongpo Barrutia hegoaldean, eta Bishan Konderria mendebaldean.\nShapingba barrutia Chongqingen zati izan aurretik, Baxianen jabetzako barruti izan zen (gaur egun Banan Barrutia dena). Ondoren, 1930eko hamarkadan Shapingba, Baxiango Lehen Barrutiaren barne egon zen.\nShapingba barrutia osatzen duten herriak honakoak dira:\nGele Shan (歌乐山镇)\n(Txineraz) Shapingba barrutiko gobernuaren webgunea.\n(Ingelesez) Barrutiari buruzko informazioa.[Betiko hautsitako esteka]\nMultimedia: Shapingba District\nOrriaren azken aldaketa: 27 martxoa 2021, 21:01.


Egun hartan bertan abiatu nintzen etxe aldera, gaztak nire, aspaldiko partez umore onean, lasai, patxadatsu. Ziztuan eta ustekabekorik gabe zeharkatu nuen Frantziako hegoaldea.\nMugan ez nuen aparteko arazorik eduki. Nire Golfak badu, gidariaren aldeko alfonbratxoaren azpian, behealdeko txapan, tranpa moduko bat, ezagutu gabe edonola atzematen ez dena. Tranpa irekirik, gordetegi handi samar bat ageri da. Hantxe neramatzan nire gaztak, zer gerta ere. Kartzelan bigarren aldiz egon nintzenean ezagutu nuen Ultzamako kontrabandista batek eman zidan txapistaren helbidea. Ultzamakoak ez zuen kartzelan luze iraun; kamioia klenbuterolez gainezka zuela harrapatu zuten, eta barruan egon zen hilabeteetan nirekin banatzen zituen ogitartekoak eta tabakoa. Adiskidetu egin ginen, eta horietako batean esan zidan, halako lanik behar izanez gero zoaz nire koinatuaren tailerrera, esaiozu nik bidalita zoazela, koinatuak lan fina egingo dizu ezer galdetu gabe, ohituta dago. Merke-merke, horrela esateko, ez da, baina gauza txukuna egingo dizu. Ordudanik koinatuarenera eramaten ditut autoak, eta ez naiz damu. Benetan lan onak egiten ditu. Horregatik, muga pasatzean zer jaramon gutxi egin zidaten ikusirik, kasik minduta sentitu nintzen, ia autoa erregistratu ziezadaten eskatzeko gogotan gelditu nintzen.\nEuskal Herriratzean, autotik udaberri heze, berde eta aldakor horren usaina sentitzean, Iparragirreren eresiak kantatzeko grina ergel bat etorri zitzaidan; ez ohi dut halako izpirituaren hegaldatze zororik askotan izaten, eta uste dut, orduan ere, egoeraren jabe nintzela sentitzeak, gaztak nire ontziaren sentinan zeudela jakiteak ematen zidala poz neurrigabe hori. Larrungo kaskoa lainoan galdurik zen, Aiako harri zorrotzak kotoi beltzezko hodeiak urratzen zituen; haize firrindariak ia minutuoro aldarazten zuen zerua eta nire misioa arrakasta handiz bukaturik nuen. Iparragirre atzerritik itzultzean bezala sentitzen nintzen, edo Santa Kruz apaiza Aiako enboskadatik irtetean bezala, estu baino bizi, larri baino libre, zauritua baino peliarako gogoz oraino. Aiako harriaren ertzak ebakitzen zuen hodei-piltzar horietako baten gainean nengoela otu zitzaidan, Sarako plazan ixten ari den tratuari adi, Berako Altzaten erabakitzen ari den eztabaidari so, Hondarribiko arrain-enkantearen hotsei erreparaka. Horrelako ideia bukolikoek kulunkaturik nire orduko bi munduak —Lautrec eta berriz zanpatzen ari nintzen lurra— elkar zitzakeenik ba ote zegoen pentsatzeari ekin nion.\nHorrela, burura etorri zitzaidan lehena Bonnat izan zen. Bai, Baionan museo ezin ederragoa eskaini dioten bera. Bonnat ez zen Lautrecekin txunditu, ez horixe. Bera irakaslea izaki, eta gero Akademiako goi kargua, hainbat eta hainbat koadro baliotsu eskuratu ahal izan zituen. Ez Lautrecenik, baina. Ez zuen maite. Gero otu zitzaidan artikulu bakarra aurkitu dudala euskaraz idatzia Toulouse-Lautreci buruz. Egan aldizkarian argitaratu zen , eta Txomin Peillenek idatzi zuen. Nik ez bainuen oso ongi ulertzen, gazteleraz paratu zidatelarik eman nion begia. Gai faltan ibiliko zen gure Txomin, edo euskaldun beti tripazaleari beste tripazalekeria exotikoagoak gustatuko zitzaizkiola pentsatu. Auskalo. Kontua da artikuluak margolariaren mokoxuri fama ongi frogatuz eta egiaztatuz diharduela. Sarrera labur eta topiko samar baten ondoren, Peillenek «aho xuri fama zuela» gogorarazten digu. «Parisko jatetxe onak oro ezagun zituen».\nEta ez Pariskoak, bakarrik. Joyantek kontatzen du berak, Lautrecek eta Whistler margolari ingelesak afaldu zutela Londresen, azken honek gonbidatuta. Afaria txarra izan omen zen, edo hala iritzi zioten. Erronka zen Whistlerri, sukaldaritza-kontuan, bere etxean irabaztea, Joyantek dioenez. Eta orduan, afariaren ordean, ingelesa bazkaltzera gonbidatu zuten Criterion izeneko jatetxean, non Lautrecek esku luzea omen zuen, etxean bezala ibiltzen omen baitzen. Bazkaria, Joyanten arabera, perfektua izan omen zen.\nBere jaidurak «Henri le cuisinier izena irabazi-erazi zion Albin, jaioterrian bizi zelarik (...). Lautrec sukalde kontuetan ezjakin zirenei ziria sartzen oso laket zen». Gogoratzen hasi eta bada Vuillardek Lautreci egindako erretratua, eltze artean ari den batean egina. Peillenen arabera, Edwards izeneko ingeles bati ziria sakatu nahi dio: «Kangurukirik jan al duzu?». Ingelesak horrelakorik jaten zenik ere ez zekiela aitortzen du. «Baina, gaixoa, Parisen gaurko egunean ez da besterik jaten».\nGero bazkariaren deskribapena dator. Jaki arraro eta ohiz kanpokoak jateaz aparte, edariaz ere ez omen ziren labur ibili, zerbeza-basoa erdia gin erdia vermouth duenetik hasita, aperitibo gisa. Alkohola lagun ondorio eztabaidaezinetara iristen dira: «Kangurukia haragi ideala da, jeniozko gizonen janaria».\nEdariak edari eta bromak broma, azken aldera Peillen gauza serioez aritzen zaigu: «Baina Lautrecek bazekien tranpa horiez kanpo ondo jaten eta janarazten, gainera sukaldaria zen». Zer egiten jakin, eta, hala dio Peillenek bederik, «Bizkaiko moduan bakallaua egiteko prestaera berezi hau utzi digu: kaxola batean, olio onean, pika tipula, porru eta su eztian frijiarazi, kobrezko kaxolan derrigorrez. Gero bakallau gezatu zati txiki batzuk bota; usan-belarrezko xorta bat, tomate pikatu, azafrai, piper beltz eta gorri nasaiki eman; ardo xuri onetik baso bat ixuri eta su eman kaxolari. Zartagin batean bakallau zatiak, zati handiak frijiarazten dira eta frijitu ondoren, lurrezko kaxola batean zatiak ipintzen; zati handi horien gainean, iratziz, husten da kobrezko kaxolan adelatu saltsa. Gero guzia bost edo hamar minutuz su eztitan uzten da. Zerbitza jakia, baratzuriak igurtzi ogi koskorrez nasaiki inguratua».\nLautrecen mokoxuri fama ongi irabazia bazen. Ez bakarrik jakietan, edakietan ere bai. Edarirako ez zen makala —izan ere, azken urteetan erabat alkoholizatua zegoen—; horretan anekdota oso ezaguna da barmanarena egin zuenekoa . Natansondar anaiek  gonbidatu zuten antolatzen zuten dantzaldi horietako batera, eta Lautrec zerbitzari jarri zen, koktelak prestatzera. Bizarra egin zuen okasiorako: «Natansonek gonbidatu nau bere festara; nik zerbitzariarena egingo dut, eta, badakizu, zerbitzaria bizarduna, sekula ikusi gabea da horrelakorik. Bizarra egin dut, haziko da berriro!».\nAnekdota pintoreak xehetasunei ematen zien garrantzia ikusteko aukera ona da. Eta garaiko ohituren berri ikasteko; zerbitzari bizarduna ez zen, nonbait, ongi ikusia. Denborak aldatzen dira, gero; haurraren gibela izango nukeen zerbitzari bizardunak ateratako kopa bakoitzari muzin egin izan banio. Koktelak ederki prestatu eta bertara joandako guztiak mozkor-mozkor eginda atera omen ziren Natansonen festa hartatik. Lautrecek, denetan hordiena izanik ere, ez omen zuen tantarik probatu, okasioko ofizioa behar bezala betetzeak hainbeste merezi zuen-eta. Bezeria mozkortua esker oneko gelditu bide zen. Festaren biharamunean, Roman Coolusek —poeta sinbolista, nobelagilea eta antzerkigilea— txarteltxoa bidali zion:\nAh! je comprends que l'on jalouse\nEn barman ton profil grec\nBaina, edariak nahasten ibiltzeak bere arriskuak baditu. Zeharo alkoholizatua dagoenean, bere bizitzaren azken hiru-lau urteetan, desintoxikatzera eraman dute klinika pribatu batera —ama eta lehengusuaren erabakia izan omen zen, hainbat lagun, Joyant kasurako, oso konforme ez zegoen arren—. Itxuraz sendatzen delarik atera egin da, eta amak halako aingeru goardakoa jarri dio —Viaud izeneko bat—, edan ez dezan. Lautrecek, orduan, eginarazi du makila berezia, kirtena erroskaz kenduz gero barruan botilatxo estua eta kopa txiki-ederra badituena. Lautrec total eginda ageri da edozein unetan eta Viaud gaixoak ezin dezake nola hartzen duen ulertu .\n«Ez zuen edaten bere zoritxarra ahazteko, baina egia da edaten zuelarik ahaztu egiten zuela» . Natansonek esaten du behin eta berriz alkoholizatua zelarik ere, ez zuela inoiz edari onaren gustua galdu. Oraino guztiz alkoholizatua ez nagoelarik, xehetasun horrek harritu egiten nau apur bat, edanzaharra eta kalitatea ez baitira beti ongi uztartzen. «Berak zekien edonork baino hobeki zein zen oporto baten prezioa, edo halako koktelak zenbat balio zuen. Armagnacez, cognacez, champagnez jakituna zen. Bete eginda egoteko likido gutxiago behar zuen neurrian, bere zientzia oraindik baliagarriago zitzaion». Gourmandaren sentimenduak eraman zuen Lautrec alkoholismora, Natansonen arabera. Bitxia da. Eta erreibindikazio bat: «Oihu egin dezagun gure indarrik handienarekin Lautrecek ez zuela sekula lanik egiten mozkorturik zegoenean».\n«Bakallu horrekin opa dizut, jauna, Lautrecek hitzemaiten zuen liluraldia, hots janariaren gozoa, pabo-oilarraren isatsa legez zure mingainean zabal dadin», dio Peillenek bere artikuluaren bukaeran.\nNik, nire aldetik, goian idatzi ditudanak eta beste asko aurkitu ditut Toulouseren jan-edanarekiko gustuari buruz, ibili ditudan dozenaka liburuetan. Inon ez, ordea —Peillenenaz aparte, jakina—, bakailaoa bizkaitar erara prestatzeko gertuera bazuenik. Edonola ere, on egin dizuela.\nHonelako kontuekin distraiturik nenbilelarik Donostiaraino iritsi nintzen, eta etxera joateko bideaz kezka egin zitzaidan. Ez, ez zen bakarrik Zarautzen bukatuko ote nuen kezka (gogoratu nintzen kamioizale batek esan zidanaz, Europa guztia zeharkatu diat, Frankfurt eta Parisko saihesbideak ere barne, behin ere bidea galdu gabe. Donostiara iritsi behar nian okertzeko!), beste zerbait baizik. Une hartako aldarte bereziak paisajea gozatzea eskatzen zidan. Pago berdeen arteko bihurgunean galdu. Pentze-musker hezeei begia eman ahal izatea. Azkenik, Amaran sartu nintzen eta etorri nintzen bidetik atzera egin nuen, Belate aldetik hartzeko, mendi-zoko misteriotsuak berriz ikusteko. Nekatuta nengoen porlanaz eta galipotaz. Nekatuta presaka ibiltzeaz eta jende-saldo handiek inguraturik ibiltzeaz. Hiria eta mendiaren arteko kontrastea behar nuen, autotik baizik ez bazen ere. Ia konturatu gabe gogoak eskatzen zidan kontraste hori pinturaren arlora eraman nuen.\nAnekdota ezagunaren arabera, bere anaia txikiaren bataioan , ikusirik ahaide denek izenpetzen zutela, Lautrecek liburua eskatu eta, eskribitzen ez zekielarik, idia marraztu zuen. 1868 urtea zen, Lautrecek lau urte betegabe zituen. Lautrecek idia marraztu eta hilabete beranduago jaio zen Luzaiden beste margolari bat, euskal idazlea ere izan zena: Enrique Zubiri Manezaundi. Biak, Manezaundi eta Lautrec, garaikide petoak ziren.\n«Gauza jakina da Nafarroak edo Iruñeak ez dutela XVI. mendeaz geroztik inolako tradizio piktorikoa izan» . Zubirik erretratuak eta paisajeak egiten ditu. Formazio klasikoaren jabe da. «Segurutik Gaya Nuñoren epai zorrotzak ez du arrazoi falta, baina ez da harritzekoa, kontuan hartzen badugu Iruñeak, mendea hasterakoan, 28.886 biztanle zituela (...). Hau honela, esan daiteke XIX. mende osoan zehar eta XX.aren parte handi batean, Nafarroakoa bezalako gizarte baten kultur bizitza, gaur egungo ikuspegitik ikusirik, hutsaren hurrengoa dela, eta artistek bizitza profesional independentea eduki ahal izan zezaten imajinatzeak lanak ditu» . Zubiri erretratuak egiten famatu zen, gehienbat. Horrek eta irakaskuntzak emango zion bizimodua aurrera ateratzeko adina. Arazoekin, beti ere: «Arrakasta ekonomiko handirik ez zuen ezagutu. Estu bizi izan zen beti. Bere produkzio artistikoaren zati handia ahaideen eskuetara pasatu zen. Diferentzia ekonomikoak eduki zituen, baita enkarguzko lanetan ere» .\nZubiri marrazkilari ona zela ikusi zutelarik, Nafarroako Diputazioak beka bat eman zion Madrilgo Academia de Bellas Artes de San Fernando delakoan ikas zezan. Rosa Miren Pagolak, Euskal Klasikoak bilduman ateratako liburuan, Manezaundiren kazetaritza-lanak biltzen dituen horretan, Parisko egonaldi zehaztu gabe batez hitz egiten digu («Garaiko modari amore emanez Parisera ere abiatu zen ikasketak jarraitu eta pintatzeko asmoz, baina hango aireek, gure ustez, ez zuten eragin handirik izan Enrike Zubiriren pinturan eta gutiago oraindik haren barneko pentsakeran» ). Manezaundiren biografiaren datuak ez dira sobera ezagunak; nire aldetik, Pagolarena da Parisko ustezko egonaldiari buruz aurkitu dudan datu bakarra. Alde batetik, ez litzateke oso harrigarria izango. Orduko moda zen, izan ere, eta hala, Asarta, Arteta, Jose eta Alberto Arrue, Aranoa, Ciga, Ucelay... Parisera, lehenago edo geroago, gehiagorako edo gutxiagorako, joan zirenen zerrenda izugarri luzea da. Lautrecek ere prestakuntza klasiko irmoa eduki zuen Bonnat eta Cormonekin. Manezaundi Parisen egon bazen ez bazen, hango aireek Zubirirengan eraginik eduki ez zutela begi-bistakoa da, ordea. Lautrecek putak margotzen zituen bitartean, Zubirik paisaje, erretratu txukun eta eszena historikoentzat (La Gamazada, El Doctor Navarro, Santxo Azkarra Miramamolinen kateak apurtzen) baizik ez du pintzelik. Lautrecek bi emakume elkarri musuka jartzeko pena handirik ez zuen bitartean, Manezaundi harritu egiten zen, bere artikuluetako batean (Mando putarkaria) , emakumeak hondartzan eta arropa gutxirekin ikusteaz: «Gero hurbildu ziren itsas hegirat, eta han ikusi zituzten yendeak erdi buluziak uhinen artean; emazte ausartak, batere axolarik gabe beren buluztasunaz». Mando putarkaria —mando ostikokaria— artikuluko protagonistak Pettan eta Betti dira, «errumatisma» sendatzeko urak hartzera joandakoak, bueltan Miarritze-Baiona aldea ezagutu nahian dabiltzan baxenabartar edo luzaidarrak. Lautrecek bere garaiko aurrerapenak —fotografia-eta—, ikusgarriak eta giroak ezagutu nahi ditu. Manezaundiren artikuluetako protagonistak, hirira joaten direlarik, bestela txunditzen dira. «Ai urde zerri haundia!!! Hortako yuana hintzana Iruñerat?»  galdetzen diote Iruñea ezagutzera joan den Mañexi, «egundaino ikhusi ez diren pixitegi ederrenak eta garbienak» hirian kausitu duenari. Pello eta Beñat Parisera abiatzen dira, eta han zinema batean sartzen dira. Astoa dago pantailan —uste izatekoa da—, «Pelloz ohartu balitz bezala, hari so». Baudelaireren emakume ibiltari ezezaguna hilik zatekeen, zaharraren zaharrez, ordurako. Rimbaudi beltzak saltzeko gogoa akituko zitzaiokeen, gaixotasun benereo guztiak harrapatua izango zatekeen. «Bainan, nundik demuntre ezagutzen ahal nu asto debru horrek?» .\n«Honezkero ez litzateke beharrezkoa izango esatea Nafarroan ez dugula kausitzen ahal, aintzat hartzen ari garen epean, abangoardien arrasto ñimiñoenik ere» . Nafarroa esan edo Euskal Herri osoa esan, kasu honetan, gauza beretsua esatea da. Zeren, Manterolak berak aipatzen duenez, ez baita «XIX. mendeko bigarren erdialdeko Bilboren garapen industriala baina lehenagoko euskal pinturaren tradiziorik».\nZubiri eta Lautrecen arteko gauza komunak bilatzen hasiz gero, biek pairatu zituztela amodiozko penak litzateke lehena, nahiz eta bataren eta bestearen kasuak oso diferenteak izan. Eta bada, Lautrecek margolari gisa bete-betean eta Manezaundik idazle zen aldetik oso saihetsetik izanik ere, biek ukitu zuten gaia, biak errealitate historiko bereko, planeta bereko egiten dituen ikusgarria: zirkua.\nLautrec zirkuzale handia izan zen, eta obra asko egin zituen gai horri buruz —horien artean, desintoxikazio-tratamendua segitzen ari zelarik, sendaturik zegoela frogatzeko guztiz buruz egin zuen sail guztia—. Lautrecen pailazo eta amazonen kontrapuntua litzateke Mando putarkarian azaltzen den eszena. «Euskaldunari arras laket zaio Circoko yostakeriak» gaztigatzen digu Manezaundik. Horregatik Pettan eta Betti Cirque Françaisera abiatzen dira, Baionan daudela. «Yaun anderiak: orai ateratuko dugu mando putarkari eta izikor bat; eta norbait ardiesten balin badu haren gainean egoitea, ehun liberaz saristatua izanen da». Inork ezin dezake, noski mandoa menderatu. Baina Pettan hamar urtez egona da Kalifornian zaldi basa hezten, eta saria irabaziko du. Istoriotxoa Manezaundik idatzi ederrenetakoa da. Baina, noski, Zubirik ez zuen horrelakorik pintatu nahi izan. Are, uste izatekoa da inork horrelakorik proposatu izan balio erotzat, heretikotzat hartuko zukeela.\nZubiriren akademizismoa eta klasizismoa hain da neurriz gainekoa ezen 1919an, San Ferminetako jaiak iragarriko duen kartela egiteko lehiaketa irabazi duelarik, zutabe jonikoen aurrean paratzen baitu emakumezko irudi klasiko horietako bat —musa bat?—, tronpeta, lira eta guzti. Kritikak, «estetizista» zela iritzirik, kartela gaitzetsi zuen. Urte hartan Picassoren Avignongo andereñoak koadroak hamabi urte zituen. Zubiriren kartela gehiegizkoa gertatu zen baita Iruñekoa bezalako gizarte milinga, elizkoi eta txepelarentzat ere.\nGuztiarekin ere, Zubiri, teknikoki, margolari txukuna baino gehiago da. «Orokorrean, esan daiteke pinturaren kontzepzio errealista eta akademikoa oinarri zutelarik, erromantizismoak blaitu egin zuela gure artisten lanen zatirik handiena». Zubiri, ikuspuntu estetiko klasiko eta akademiko horretatik, margolari oso ona da.\nGelditzen zaidan koherentzia apurra dela-eta, ezin dut Zubiri —margolaria—, ezta Manezaundi —idazlea— ere arbuiatu. Nire birraitona madarikatuko ez dudan arrazoi bertsuengatik. Irauteko mesedea egin duenari ezin zaio konturik zorrotzegi eskatu. Gure paradoxa izugarri eta itzelenetakoa duzue honako hau.\nHain itzela eta izugarria non munduak —munduaren erdiak, behintzat, beste erdiak akaso ongiegi ulertzen gaitu— ez baikaitu ulertzen, noizean behin zenbait poeta munduari hau guztia azaltzen saiatu bada ere.\nNon zineten, zein larretan.\nBaina onartu beharra daukat eztabaida zaharra dela hau, eta ez dagoela inondik ere erabateko adostasunik. Eta normala da. Gauzak zeharo bat eta zeharo kolorebakarreko ez izateko beste pintore baitago Euskal Herrian XIX. bukaeran eta XX. mende hasierako buelta hartan, eta interpretazio bakarra saihesteko beste obra, obra anitza, utzi baitzuten. Garai batean sutsu eztabaidatzen genuen; nora hoa Arrue anaiekin? Eta Arteta? Kontuz, gero, Artetarekin, Artetak tranbiak margotu zituen, eta gerra, eta Athleticeko jokalariak! (esan beharrik ez da azken hau athleticzale batek esaten zuela). Baina Artetaren estiloak gaina hartzen dio gaiari: futbol jokalaria, marinela, nekazaria, denak bat eta bera dira, ez dago tonu-aldaketarik, Arteta Arteta eta bere estiloa da, gai eta uneoro. Museo-zaindariek dute errua, folklorekeriak baizik ez baitituzte aintzat hartu. Kontuak potroak baditik, gero, García Asarta nafar bilbotartua izan zen industria-eszena behar bezalako bat margotu zuen lehenetarikoa: atuna potetan sartzen ari diren industria bateko langileak, emakumezkoak, gainera . Uztak, motel, Asartak denetarik margotzen zizun, langileak, eta idi-parea uztarpean, eta eszena historikoak, eta erretratuak, eta... Eta zer esaten didazue Lorenzo Agirrez, Iruñean 1884an jaioa. Hura pintore modernoa duzue, nahikoa ezezaguna izanik ere. Ikusi duzue Ahuntza izenekoa? Ahuntzatxoa loturik labore alorrean, lehen planoan, eta fabrika itzela atzealdean, bi munduen arteko kontrastea areagotzeko. Baina Agirre Madrilen hil huen, erdi madrildarra huen!, protestatzen zuen beste batek, eta puntu hartara iritsirik inork ez zekien zehazki Lorenzo Agirreren bizitzaren nondik norakoa.\nBaztango mugak zeharkatzen ari nintzelarik Ciga Etxandiz gogoratu nintzen, bere Biderakoaz, zehatz esanda, eta bertan azaltzen diren mendiak nik orduan ikusten nituen berberak zirela ohartu nintzen, eta eder zeudela mendiak, eta eder zeudela ere koadro hartan, eta gero Txakolindegia deitzen den koadroaz ere gogoratu nintzen, non lehen planoko laukoteetako batek, besteak ez bezala, larruzko zapata dotoreak eta janzkera modernoa baitaramatza, eta horrek salatzen duela txakolindegi hura, 1915ean margotua, hiri-girokoa dela, hau da, hiri-girokoa baldin eta orduko Iruñeari hiri izena egoki bazaio, eta aita zenari entzun niola behin baino gehiagotan Ezkabako txakolina egina zenean sotoak edo etxabeak baizik ez ziren txakolindegietan izara zuri bat paratzen zutela, txakolina bazegoela gaztigatzeko, eta jendea bere merenduarekin joaten zela, txakolina edatera, eta koadro hartako laukotekoek kazuela bat badaukatela elkarren artean, eta txakolindegi hura 1915eko Iruñea baizik ezin dela izan, eta Ciga Etxandi Poliziak atxilotu zuela gerra garaian bere semetxoarekin pastelak erostetik bueltan, ohartarazi ziotela etxean Polizia zegoela, baina ez zuela kasurik egin nahi izan, berak ez zuela gaiztakeriarik egin eta ez zuela ihes egingo, eta eraman egin zutela pastelak erosi ondoren itzuli zizkioten sosak bere emazteari ematen ahal gabe, eta kalabozoan astindu eta egurtu zutela, eta Ciga Etxandiren semetxoa, honezkero gizon edadetua, azken txikiteroa, ordu hartan basoerdi bat edaten egongo zela San Nicolasen, Jarautan edo Estafetan, eta... etxean nengoela berriro.\n Toulouse-Lautrecez bildu buruxka batzu, in Egan 4-6, 1961.\n Anekdota hau hainbat aldaerarekin kontatzen dutenen artean, merezi du François Gauzi ikustea.\n Natanson anaiek La Revue Blanche eratu zuten 1891 urtean. Intelektualen biltokia zen. Dantzaldiak ere antolatzen zituzten.\n François Gauzi, aipatu liburua. Baina beste toki askotan biltzen da poesiatxoa eta anekdota. Itzulpen narras samarra eginda: «Ulertzen dut zure zerbitzariaren profil grekoaz jeloskorrik dabilenik egotea, Toulouse-Lautrec izugarria».\n Makilatxoa Albiko Museoan dago ikusgai.\n François Gauzik bere liburuan dio, lehengusuaren bataioa dela. Maurice Joyantek, aldiz, haurra zelarik hil zen bere anaia txikiarena.\n Gaya Nuño: Historia de la Pintura Española del siglo XX.\n Pedro Manterola Armisen: Arte navarro 1850-1940, in Panorama aldizkaria, Nafarroako Gobernuaren argitalpena.\n J.M. Satrustegi: Enrique Zubiri 'Manezaundi' - El hombre y el escritor, in Fontes Linguae Vasconum. Jatorrizkoa erdaraz.\n Rosa Miren Pagola: Manezaundi. Klasikoak bilduma, Eusko Jaurlaritza. Jatorrizkoa euskaraz.\n A. Irigaray: La obra literaria de Enrike Zubiri, in Fontes Linguae Vasconum 108-109 zenbakia, 1967.\n Klasikoak liburukoa, Iruñeko itzulia, 48-51.\n Klasikoak, Parisen, 55-58.\n Pedro Manterola Armisen, aipatu liburua.\n Interior de una fábrica de pescado koadroari buruz ari da, egun Bilboko Arte Ederretako Museoan eskegirik.


Frantzia da popular bat turismo beroa bere hiri eder eta ezagunak diren mugarrien esker. Herrialdea a da ametsen helmuga munduan zehar famatua bere kultura sinestezina eta gozoak janaria. turista asko bitartean Paris artaldea, Hiriko askotan oso gainezka bihur daiteke, batez ere uda. Zorionez, France ditu askoz gehiago eskaini baino Paris eta guk arakatu gutxiago ibilia hiri azpiko bost.\nOspetsua Frantziako bigarren hiri handiena izateagatik, Marsella kostaldeko klima izugarria duen hiria da. Hemen epiko hondakinak eta harrigarria aurkituko duzu arte-zentro duzu uzteko orduz entretenitu. bila erlaxazioa dituztenentzat, Marsella hondartza ikusgarriak non bainatu ahal izango duzu hasiera da sea atsegina. Marsella eskaintzen munduak bi onenak kultur jarduera baita lasai kokapenak beteta gisa lasaitu.


"Kontrolak behar dira" - Bizkaiko Hitza\n“Kontrolak behar dira”\nOinezkoek eskertu dute Bilboko trafikoaren abiadura motelagoa izatea; bereziki, elbarri eta ezinduek. Hala ere, txirrindulariek salatu dute azkenaldian ez dela neurria errespetatzen.\n2021, irailak 24 Sailkatugabeak 110\nBilbo 30 ekinbidearen helburuetako bat oinez, bizikletaz edo patinetez dabiltzan herritarrei mugikortasuna seguruago bihurtzea da. “Batzuetan igartzen da aldaketa, eta besteetan ez”, esan du Maria Isabel Gonzalezek. Bilbon bizi da. Kontatu du egunero zeharkatzen duela Deustuko zubiaren eta San Pio X.ena plazaren arteko zebra bidea umeekin. Haren arabera, ibilgailu asko abiadura mugarik egongo ez balitz bezala igarotzen dira handik. Artxandako tuneletatik Bilbora sartzen direnean, ibilgailuek topatzen duten lehen zebra bideetako bat da Gonzalezek aipatutakoa. “Semaforoa dugu, eta, beraz, segurua da hemendik gurutzatzea. Baina eskertzen da motelago etortzen direnean; askoz seguruago sentitzen zara zubia gurutzatzean, adibidez; ibilgailuak oso azkar doazenean gehiago mugitzen dela dirudi”.\nToki berean ipini du arreta Biziz Bizi bizikletaren aldeko mugimenduko Javi Umaranek ere: “Deustuko zubian berriro ere txirrindulariak espaloitik ikusten ditugu. Zergatik? Errepidean ez direlako seguru sentitzen”. Hasieran, muga berria igartzen zela esan du, baina orain “oso gutxik” errespetatzen dutela. Neurria iragarri zutenean, Alfonso Gil alkateordeak esan zuen bidegorriak ez zirela premiazkoak izango aurrerantzean, txirrindulariek lasai joan ahal izango zutelako errepidetik orduko 30 kilometrora doazen ibilgailuen artean. “Badirudi errespetua galdu dutela, ez delako isunik jartzen. Oso erraza da errepidean 30 zenbakia eta zirkulu gorria margotzea, baina horrek ez du ekarriko jendeak abiadura txikiagoan gidatzea. Kontrol gehiago behar dira”. Hala ere, zehaztu du arazoa, batik bat, kale nagusietan eta sarbideetan topatu dutela.\nBeldur eta tentsio txikiagoa\nHiria mantsoago ibiltzeko asmoa eskertu dutenak elbarriak dira. Fekoor Bizkaiko elbarrien elkarteen federazioko Irisgarritasun Arloko arduradun Aitor Esturok lehen urtebete honen balantze positiboa egin du. Esan du semaforo gabeko zebra bideetan eskertzen dutela neurria mugikortasun arazoak dituztenek. “Ez da gauza bera orduko 50-60 kilometrora dabilen auto bat edo 30era datorren bat gerturatzea. Galgatzea bera ere leunagoa da”.\nHorrez gainera, abiadura txikiagoak zarata murriztea ere ekarri duela esan du. “Guztiontzat da ona kutsadura akustikoa murriztea, baina entzumen arazoak dituztenentzat zer esanik ez: komunikatzeko traba gutxiago”. Ikusmen urritasuna dutenei ere zarata txikiagoa egoteak laguntzen diela esan du: “Estimulu asko jasotzen dituzte, eta horrek tentsio handia eragiten die”.


Dokumentala: €uropa o muerte *\n2018.eko maiatzaren 31an, 19:30etan\nTratu txar, gose eta jazarpenez jositako errealitatea. Dokumental honetan, Vice News kateak errefuxiatuen drama agerian uzten du, besteen artean, Aylan Kurdiren historia kontatzen digu, bere familiarekin bidaian zetorrela,hiru urteko umea Bodumeko ondartzan itota azaldu zena.\nLibia, bueltarik gabeko bidaia da. Bakarrik itsasoan bukatu dezakezu. " edo Europa edo Hil". Ines, 24 urteko Kamerundar neskak esaten du. Bere senarraren atzetik , lan hobeago bat lortzeko abiatu zen, eta biak , nagusiak, txakurrak bezala tratatu zituen.\nZuzendaria: Guillermo Alvarez\nKamera: Ray Marmolejo\nArgazkilaria: Ricard Garcia Vilanova.


Zarauztarra Txirrindulari Kirol Elkartea: ZARAUZKO KARRERAN IHESALDIA IRITSI ZEN HELMUGARA\nZARAUZKO KARRERAN IHESALDIA IRITSI ZEN HELMUGARA\nXXVII Udaberri Saria,junior mailako txirrindulari lasterketa, Zarautzen lehiatu zuten igande goizean. Tarteka euria ari zela argitu zuen egunak, ala ere ibilbidean zehar ez zen traba izan ikuskizun ederraz gozatzeko. Euskal Herriko bazter ugaritik etorritako 127 txirrinduari elkartu ziren Munoan lasterketari hasiera emateko.\n84 kilometroko ibilbidea zuten aurrean, horien artean bi gain igaro beharrak, Mia eta Garateko gaina.\nHasieratik hasi ziren mugimenduak tropelaren aurrealdean. Pixkanaka eguneko ihesaldia osatzen joan zen, 18 txirrindulariko talde bat eratu zelarik. Zumaiatik zehar zakila itzulia egin eta Zarauztik igarotzean, Mia igotzen hasi aurretik, minutu eta hamar segundoko aldea zeramatzaten tropelarekiko. Mia igo eta jaitsi ondoren aldeak behera egin zuen nabarmen 18 segundo izateraino. Bazirudien tropelak ihesaldia irentsiko zuela, baina ez zen horrela izan. Berriz ere denbora tarteak gora egin zuen eta Getariatik pasatzean, Garateko malden aurretik, ihesaldiko taldearen abantaila minutu eta erditik gorakoa izatera iritsi zen. Tamalez, Jokin Aranburu eta Aratz Olaizola, zarauztarrak, tropelean zihoazen eta nahiz eta ihesitakoak harrapatzen ahalegindu, karrera irabazteko aukerak gutxituak zituzten ordurako.\nGarateko igoerak 12 txirrindulari izateraino murriztu zuen aurreko taldea. Hauek izan ziren Zarautzera iristen lehenak eta esprintean garaipena lehiatzeko aukera izan zuten. Azpeitiko Oier Ibarguren (Atracciones Sanz) izan zen garailea, Aitor Rodriguez (Arabarrak) bigarrena eta Julen Umerez (Ulma) hirugarrena. Minutu eta erdiko atzerapenarekin heldu zen tropela. Bertako esprintean Jokin Aranburu nagusitu zen (17. postuan) eta ondoren Aratz Olaizola sartu zen helmugan (21. postuan).\nDatorren larunbatean, maiatzaren 2an, Gipuzkoako XXI Klasika lehiatuko dute zarauztar txirrindulariak. Lazkaotik Lazkaomendira doa ibilbidea. Batetik bestera ez daude kilometro asko, baina txirrindulariak lau mendate gainditu eta 116 km egin beharko dituzte Lazkaoko irteeratik Lazkaomendiko helmugara iristeko. Gainera, Espainiako txirrindulari talde ugari izango dituzte tropelean.\nArgitaratzailea: Unknown en 19:59


Proiektu berri batek hondakin naturalak erabili nahi ditu nekazaritzako errendimendua handitzeko | Consumer\nProiektu berri batek hondakin naturalak erabili nahi ditu nekazaritzako errendimendua handitzeko\nOngarri kimikoak zentzuz erabiltzearen alde egiten du, baita ongarri horiek ez erabiltzearen alde ere.\narabera: Igandea, 2011ko ekainaren 12a\nNNTT Abioagrin proiektuaren helburua da teknologia berriak garatzea inokulatzaile biologiko eta naturalak diseinatu, formulatu eta aplikatzeko, nekazaritzako errendimendua handitzeko. Horrekin batera, ongarri kimikoak zentzuz aplikatu behar dira, baita ongarri horiek erabili beharrik gabe ere.\nProiektu honen bidez, Andaluziarako interes ekonomiko eta sozial handia duten laboreetan jardun nahi da, hala nola baratzeko laboreetan (tomatea, piperra, marrubiak), olibadietan eta zerealetan (arroza, artoa, etab.). ). Horretarako, labore horietako landare-hondakin ugari erabili nahi dira balio erantsi handiko landare-biomasako konposta egiteko. Horrek labore horien eskualdeetan enplegua sortzea ekarriko luke, tokian tokiko nekazaritza-jardueretarako konposta sor dezaketen landare-hondakinak tratatzeko fabrikak instalatuko liratekeelako.\nProiektuaren helburuen artean, mikroorganismo onuragarriak eta deribatu biologikoak erabiltzea nabarmentzen da, organokimikoekin batera, eraginkortasuna hobetzeko eta intsumo kimikoen (ongarriak, fungizidak eta pestizidak) beharrak murrizteko. Inokulatzaileak aplikatzeko teknika berriak ere erabili nahi dira, nekazaritza jasangarria eta ingurumena errespetatzen duena lortzeko. Aldi berean, uzten etekinak eta inguruko onura ekonomiko eta sozialak gehitzen ahalko dira.\nProiektu hori enpresa-partzuergo batek garatuko du, AMC CHEMICAL buru duela. Bertan, Biomasa Peninsular eta Fertiberiak parte hartzen dute produktuak fabrikatzen dituzten enpresa gisa, Resbioagro eta AGC Labs analisi- eta jarraipen-enpresa gisa, eta SAT Gruefesa, nekazaritza-ekoizpeneko enpresa gisa, Caja Rural del Sur Fundazioak jakinarazi zuenez. Sei enpresa parte-hartzaileen artean 2,7 milioi eurotik gorako aurrekontua inbertituko dute proiektuak irauten duen hiru urteetan.\nPrograma egiteko, Sevillako eta Kordobako unibertsitateek, Sevillako Baliabide Naturalen eta Agrobiologiaren Institutuak (CSIC), CITAGROk (Nekazaritzako Elikagaien Berrikuntza eta Teknologia Zentroa), CAAEk (Nekazaritza Ekologikoko Andaluziako Batzordea) eta CDTIk (Industria Garapenerako Zentroa) finantzatzen dute.\nbiologikoak inoculantes-eu insumos-eu laboreak ongarriak


Ez daukazu denborarik, garrantzitsuena egiteko? | EmakumeEkin\nEz daukazu denborarik…garrantzitsuena egiteko?\npor Miren Lauzirika | Ene 26, 2018 | Empresa\nNola da posible? Jada 2018 urteak eman ditu bere pausoak, eta ez duzu pentsatu urte honetarako zure enpresarentzako asmoak zeintzuk izango diren? (Eta datozen urteetarako…) Badakizu, lana kolpatzen zaizu eta berriro ere martxan…denborarik ez…denborarik ez, garrantzitsuena egiteko?\nNoraezean ibili baino, hobe duzu norabide bat bilatzea. Horretan pentsatzeko atseden txiki bat hartzea. Hau da, egin eta egin ibiltzea ondo dago, baina helburuak ezartzen dituzunean, orduan, bi punturen arteko bideari ekingo diozu.\nBi punturen artean: orain zauden puntua eta interesatzen zaizun norabidean dagoen beste puntutxo bat.\n(Euskarak badu bere magia, nora-bidea hitzak berak adierazten du esaten ari natzaizuna)\nEsaten dute, hegazkinek daramaten ibilbidean zehar, denboraren %99an ez daudela iritsiko diren puntuari zehazki zuzenduta. Bai, baina hegazkinek badute norabide bat eta helburu bat. Nonbaitera doaz. Eta behar dutenean, aireportura begira jartzen dute hegazkinek haien muturra.\nBada, ekintzaile askori gertatzen zaion bezala, zuri ere gertatzen al zaizu honako hau? Lan asko dagoenean, denborarik ez dagoela estrategia hitzan pentsatzeko ere, eta lan gutxi dagoenean, denbora txikikerietan ematen duzu. Noraezean.\nHitz hauekin bat egiten baduzu, hora hor mezua. Estrategia irudikatzearen garrantzia gogoraraztera natorkizu.\nZertarako da estrategia?\nNahi duzunarekin konektatzeko.\nEstrategian pentsatzeak ere zure desioak argitzeko balio dizu\nEzetz esatea errazagoa izateko (zuk ere zure helburuak dituzulako, noski)\nLehentasunak ezartzeko (Estrategirik gabe zaila izaten da hori)\nZure bezeroak zeintzuk izan behar diren hobeto bilatzeko\nLanean zaudenean egoki ari zarela ziurtatzeko (zure helburuekin bat egiten duten ekintzetan ari zarelako).\nEta, …zertarako gehiago?\nBeraz, badakizu onuragarria dela oso. Hortaz, hartu boligrafoa eta idatzi, irudikatu, zein den zure norabidea. Eskertuko duzu!\nEta noiz egingo duzu?\nHartu ezazu horretarako denbora oraintxe bertan! Edo gauza garrantzitsuagorik duzu egiteko?


Eguesibarko Udala EchálazEtxalatz - Eguesibarko Udala\nEguesibarraren iparraldean dagoen herri bat da, antzina jaurerri izandakoa. NA-150 nazionala hartu behar da bertara iristeko. Nafarroako hiriburutik 12 kilometrora dago, eta gaur egun lau biztanle dauzka.\nJada 1087an “villa” gisa aipatzen da dokumentu batean “Axalaz” grafiarekin idatzia, bere eremuko mahasti bat Larrasoañako San Agustin monasterioari eman ziola-eta (jada garai hartan Leireko abadiaren jabetzakoa zen monasterio hura). Bertako parrokia-eliza San Martini eskainia dago, eta XIII. mendekoa da. Erretaula nagusian Etxalatzeko armarria ageri da (bi galdara), baita herriarekin lotura handia izan zuen familia baten (Gaztelutarren) armarria ere (lau dorre eta Donejakueren maskorra ageri dira).\nEtxalatzen historia Eguesibarrekoaren antzekoa da. Dena dela, Etxalatz jaurerri izan zenez, administrazio berezia izan zuen XIX. mendearen hasiera arte. Hala eta guztiz ere, ibarreko gainerako herrietan bezala, garai hartan Etxalatzeko diputatuak eta errejidoreak gobernatzen zuten herria (azken hori Etxalatzeko biztanleek aukeratu ohi zuten).\nHerrigunean bertan Etxalatzeko jauregi zaharreko dorrea dago (ez dago egon zitekeen bezain ongi kontserbatua). Jadanik 1513an erreinuko nomina ofizialean aipatzen da, armategi-kabu jauregi gisa, baita kuartelen zerga ordaintzetik salbuetsita zeuden orubeen zerrendan ere. Jauregiaren jabeak, Hernando de Ayanzek, 1522az geroztik 8.000 marabedi jasotzen zituen urtean. Kontuen Ganberaren datuen arabera, 1723an Jose de Echalaz jaunaren jabetzakoa zen jauregia. Antonio de Echalaz jaunak 1745ean kuartelen errematea egitea eskatu zuen, eta 1799an Maximino de Echalazek berdin egin zuen. Armagintza liburuaren arabera, XVI. mendean bertako armarria urrezkoa zen, eta urrezko bi xingolaz lotutako bi galdara beltz ageri ziren. Erdi Aroko dorre sendo honek garai batean matakanez hornitutako gailurraren arrastoak gordetzen ditu oraindik ere.\n(Iturria: Enciclopedia de Navarra eta Eguesibarreko Udal Plana).


Jakin-en 2008rako berrikuntzak\nBatzuen artean ::Jakin\nUrteari hasiera eman dion Jakin aldizkariaren zenbakiak 2006an euskal liburugintzak eskainitako uztaren analisia eta balorazioa dakar, Joan Mari Torrealdairen eskutik. Gainera, Jurgi Kintanak Resurrección María de Azkue lehen euskaldun intelektual gisa agertzen duen lana plazaratu du. Aldizkariko Egunen Gurpilean sailak aurten izango dituen berrikuntzak ere aurkeztu ditu 164. Jakinek. Hiru atal berri ireki ditu bihilabetekariak: Artea berreskuratu du, Xabier Gantzarainen eskutik; Teknizientziari heldu dio, Iñaki Irazabalbeitiaren bitartez, eta aldizkariarentzat guztiz berria den sailari ireki dizkio ateak: Aitor Zuberogoitiak aurrera eramango duen Glokalia. Idazten dutenen artean ere bada berrikuntzarik: Uxue Alberdi ariko da literatura atalean eta Joxe Aranzabal Telepolis-en.


genre_facet:"Eduki digital didaktikoak" genre_facet:"Interneteko baliabidea" topic_facet:"Euskara"\nErakusten 1 - 20 emaitzak -- 33 bilaketa honetara '', Bilaketaren denbora: 0,02s\nGeneroa / Forma: Eduki digital didaktikoak Generoa / Forma: Interneteko baliabidea Proposatutako gaia: Euskara\nEuskara 17 Hiztegi elektronikoak sarean 2 Ahozkotasuna 2 DBH - Euskara eta Literatura 2 Euskal kantak 2 Irakurzaletasunaren sustapena Gehiago ... 2 Kontsulta zerbitzuak sarean (euskara) 2 LMH - Euskara eta Literatura 1 BATX - Euskara eta Literatura 1 Estilo-liburuak 1 Euskal ipuinak 1 Euskal mitologia 1 Euskara eta aisialdia 1 Oroimen historikoa 1 Zurgintza Guztiak ikusi ... gutxiago ...\n5 Badihardugu Euskara Elkartea (Eibar) 4 UZEI 3 Eleka 3 Eusko Jaurlaritza 2 Aldasoro Lezea, Eduardo 2 EIBZ Gehiago ... 2 Elhuyar Fundazioa 2 Euskaltzaindia 2 Lizoain Osinaga, Karlos 2 Mugertza, Esther 2 Nafarroako Gobernua .Hezkuntza Departamentua 2 Olasagarre Mendinueta, Yolanda 1 Anaut, Dabid 1 Artetxe, Mikel 1 Asociazione Culturale Euskara 1 Berria (Egunkaria) 1 Egaña, Juxto 1 Eizagirre Irure, Pako 1 Elhuyar Hizkuntza Zerbitzuak 1 Elhuyar Hizkuntza eta Teknologia 1 Etxegarai, Eneko 1 Euskadi (Autonomia Erkidegoa). Argitalpen Zerbitzu Nagusia 1 Euskadi (Autonomia Erkidegoa). Hezkuntza, Unibertsitate eta Ikerketa Saila 1 Euskadi (Autonomia Erkidegoa). Kultura Saila 1 Euskadi . Jaurlaritza 1 Euskal Kantuzaleen Elkartea 1 Euskararen Erakunde Publikoa 1 GoiHata 1 HABE 1 Knörr de Santiago, Garikoitz Guztiak ikusi ... gutxiago ...\nEduki digital didaktikoak Interneteko baliabidea 20 Hiztegiak, Entziklopediak eta Atlasak 9 Erreferentzia-materialak 2 Curriculumeko baliabideak 1 EIMAk onetsitako materialak Gehiago ... 1 Monografiak Guztiak ikusi ... gutxiago ...


Nafarroako Hezkuntzako LEParen kudeaketa desastre hutsa izan da | LAB SINDIKATUA\nZerbitzu Publikoak Irakaskuntza Nafarroako Hezkuntzako LEParen kudeaketa desastre hutsa izan da\nNafarroako Hezkuntzako LEParen kudeaketa desastre hutsa izan da\nLEParen kudeaketa desastre hutsa izan da . Denboran gehiegi luzatu da inolako justifikaziorik gabe. Gaurko proposamen hau ez da erabaki teknikoetan oinarritu, tempus politikotik gehiago du, merkadeo tamalgarrian bukatuz. LABek, prozesu hau kudeatu duen Hezkuntza Departamentuko lantaldearen dimisioa eskatzen du, baita Mendoza Kontseilariarena ere, prozesu hau bideratzeko ahalmena ez duelako erakutsi, negoziazio faltsuetan aritu delako eta kudeaketa traketsa lideratu duelako.\nAbenduko Mahai Orokorrean onartutako LEPtik Haur Hezkuntzako eta Lehen Hezkuntzako euskarazko 120 plaza desagertu dira. LEP honen helburu bakarra, eta ez bestelakorik, Nafarroako Hezkuntza sistemak dituen beharrak asetzeak izan beharko luke. Kolokan jartzen dira orain arte Hezkuntza Departamentuak berak azaldu dituen argumentazio teknikoak.\nGobernuak berak arduragaberiaz jokatu du, eta Podemos eta Izquierda/Ezkerraren papera lotsagarria izan da, klientelismoan erori dira. Ezin ahaztu “erregimena” sostengatu duten sindikatu eta alderdiek egindako presioaren ondorio ere badela egun dugun egoera. Merkadeoak, gezurrak eta manipulazioak nagusi izan dira prozesu honetan, eta Uxue Barkosen Gobernua ere “erregimen” beraren besarkadan erori da.\nIrakasle lanpostuen zerrenda kudeaketa arautzen duen 60/2009 Foru Dekretuaren aldaketa ezinbesteko baldintza izan zen sindikatu guztientzako. Ondorioz, koherentziaz, ezetz esan beharko liokete sindikatu guztiek LEP honi.\nLABek LEP honi ezetz esaten dio, zerrenda bakarraren ezinbesteko baldintza ez delako betetzen. Zerrenda bakarrarena ez onartzeak erakusten du nola Hezkuntza Departamentuak UPNren lekukoa hartu duen euskaldunen hizkuntz eskubideen ukazioan. Napartheidak jarraitzen du.\nGuzti honek berresten digu LABen hasierako planteamendua egokiena zela. Ikasturte hau Nafarroako hezkuntza sistemaren beharrak identifikatzeko izan behar zen. Diagnostikoa oraindik egiteke dago.\nHortaz LABek, prozesu hau kudeatu duen Hezkuntza Departamentuko lantaldearen dimisioa eskatzen du, baita Mendoza Kontseilariarena ere, prozesu hau bideratzeko ahalmena ez duelako erakutsi, negoziazio faltsuetan aritu delako eta kudeaketa traketsa lideratu duelako.\nNafarroako Gobernuak Hezkuntza Ituna betetzeko inolako asmorik ez duela salatu dugu


Guztia erabakitzeke egon arren, aldaketarako gogoa nagusi da Errenterian | Errenteriako Hitza\nGuztia erabakitzeke egon arren, aldaketarako gogoa nagusi da Errenterian\n2011/05/24\tHauteskundeak, Politika\tNork Errenteriako Hitza Bilduren garaipenak aldaketarako bidea ireki du Errenteria-Oreretan PSE-EEren 28 urteko agintaldiaren ostean. Orain, akordioak gertutik jarraitu beharko dira Udala nola osatzen den ikusteko.\nMendoza: “Pena litzateke horrelako aukera bat galtzea”\nJulen Mendoza Bilduko zerrendaburuak aldaketa posible ikusten du, eta “konfiantza botoa” eman du: “Herrian aldaketa hori eskatzen ari dira. Izugarrizko pena litzateke horrelako aukera bat galtzea. Baina nik uste dut hori ez dela gertatuko”. EAJ da horretarako giltza, eta Mendozak uste du berak erabakiko duela zer gertatzen den: “PSE-EErekin batzen bada bere erabaki bat da, baina iruditzen zait izugarrizko desilusioa ematea litzatekeela Orereta-Errenteriako gizarteari”.\nIldo horretatik, euren esku dagoen guztia egiteko prest daudela berretsi du: “Guztiok ardura politiko osoz jokatu behar dugu. Gizarteak emendatzen gaituenari erantzun behar diogu, eta espero dut beste alderdiek ere maila hori ematea”.\nMerino: “Emaitzekin frustratuta nago”\nJuan Carlos Merino PSE-EEko zerrendaburuak eta jarduneko alkateak bere alderdiak jasotako emaitzak “pozgarriak ez direla” adierazi du. Herritarren eskaerak ez ulertu izana egon daiteke emaitzen atzean Merinoren ustez, “baina azterketa lasaiagoa egin beharko dugu”. Iragarpenak egiteko goizegi dela iritzi dio: “Oraintxe bertan ez naiz gai horretarako, alkate izaten jarraitzea zailagoa badut ere lehiaketetan bezala honetan ere ez dut aldez aurretik amore emango”.\nBilduk jasotako emaitzen gainean ezadostasuna erakutsi du Merinok, “baina herritarrek modu askean erabaki dute, eta nik onartu baino ezin dut egin”, esan du .\nPeña: “Denok bozkatzea izan dugu, eta hori positiboa da”\nMaite Peña EAJko zerrendaburua pozik azaldu da bere alderdiak jasotako emaitzekin, eta PSE-EEk izandako boto galerarekin batera “Bilduk erakutsi duen indarra” nabarmendu du.\nPeñak beste alderdiekin oraingoz inongo harremanik ez dutela izan azaldu du, baina proposamenak jasotzeko irekita daudela esan du: “Beti ere gure alderdiak dituen helburuak kontuan harturik eta lan ildoa mantenduz lau urte hauetan egin dugun moduan”. Hauteskundeen emaitzak Udalaren kolorea aldatu dutela eta “agertoki polita sor daitekela”, nabarmendu du Peñak Horretarako, baina, “eseri, helburuak aztertu eta errenteriarrentzat zein etorkizun nahi dugun zehaztu behar dugu”. Emaitzak herritarrek eskatzen duten “aldaketaren isla” direla nabarmendu du, “eta espero dut hutsik ez diegula egingo”.\nFerradas, aldaketaren alde\nAlkatetza erabakitzeko giltza ez bada ere, Jose Manuel Ferradas Ezker Batuko zinegotziak aldaketaren alde egingo duela iragarri du: “EBtik uste dugu errenteriarrek adierazi dutela beste pertsona batzuk eta beste alderdi batzuk egotea nahi dutela Udalaren buruan, eta gure herriak behar duen aldaketarako neurriak jarri behar direla martxan. Gure aldetik, aldaketa hori posible egiteko prest gaude”. Lortutako emaitzei dagokienez, emaitza hobeak lortzea espero bazuten ere, bozkatzeko lau aukera handietatik kanpo alderdi bakarra izan direla ordezkaritza lortzen nabarmendu du.\nEtiketak: aldaketa, Errenteria-Orereta, gogoa, Hauteskundeak Logging In...\tProfile cancel\nBerriketan.info Viewing item 1 to 5 (of 5 items) Eskunabarra posted an update 6 hours, 46 minutes ago\nEskunabarra posted an update 6 hours, 48 minutes ago\nEskunabarra posted an update 6 hours, 50 minutes ago\nAitor Manterola posted an update in the group Futbolsofatzen 6 hours, 59 minutes ago\n’Asteburuko emaitzak’ http://futbolmamia.com/asteburuko-emaitzak-33/ 1. mailan, 2. B mailako 2. multzoan eta Emakumezkoen Kopan. Aitor Manterola posted an update in the group Futbolsofatzen 7 hours, 33 minutes ago


Produktu eta elikagai bioteknologikoak | AZTI\nGure ozeanoen biodibertsitatea interes bioteknologikoko mikroorganismo eta entzimen iturri handienetako bat da, eta horri esker, balio erantsi handiko konposatuen ekoizpen prozesu iraunkorragoak gara daitezke. Bestalde, elikagaien industriak sortzen ditu azpiproduktu ezberdinak interes-komertziala duten mikroorganismoen (mikro algak, onddoak) ekoizpenerako eta produktu deribatuetarako erabili daitezke, Ekonomia Zirkularreko kontzeptuaren barruan.\nOzeanoei balioa emateko eta elikagaien produkzioa berritzeko soluzio bila gabiltza\nDibertsitate genetikoa aztertu, eta mikroorganismoak inguru berrietan isolatzen ditugu, intereseko konposatuen produkzioan (omega-3), bioeraldaketa prozesuetan eta azalera murgilduen kolonizazioan (biofouling) parte hartzen duten bide metaboliko mikrobianoak identifikatzeko.\nElikadura-azpiproduktuetatik ateratako bio produktu naturaletan berritzen dugu mikroorganismo ekoizpenaren bitartez. Hauek elikagai (bai gizakientzako edo abere-elikadurarako) osasuntsuago, osasungarriago eta seguruagoren ekoizpenean, eta prozesu industrial iraunkorrago eta gutxiago kutsatzen dutenen garapenean aplikatzen ditugu.\nItsas Bioteknologien Koordinatzailea\nElikagaien Bioteknologien Koordinatzailea


Wikiloc - ruta Pagoeta Mendi Lasterketa mistoa 2018 - Zelaiondo, País Vasco (España)- GPS track\ncarrera por montaña (Rutas carrera por montaña en España → País Vasco → Zelai )\nPagoeta Mendi Lasterketa mistoa 2018\n48 14 59\nZarautz - Elkano - Urdaneta - Altzola - Asteasu - Urnieta (mountain bike)\ninaxioalguacil Todos los derechos reservados\nVista 5492 veces, descargada 19 veces\n2018 urteko edizioko lasterketa mistoaren ibilbide ofiziala.\n2017 urteko ibilbidearen aldean, hasierako 2 kilometrotan aldaketa bat dago.\nIrteera kiroldegiaren parean. Frantsesbideko zubia pasa eta berehala ezkerretara hartu eta Arizia sagardotegiraino igo behar da, eta hortik Abendañora jaitsi, Bombas Azkueko bidegurutzera.\nHortik aurrera, iazko ibilbide berbera: Errotaberri baserriaren parean Basarte errekaren albotik jarraitu, eta hortik Urteta auzora igo (punturik altuena, 140 metro). Handik Olaa errekara jaitsi, eta errekaren paretik Olaa baserriraino eta Abendañora atera.\nIbilbide erraza, zailtasun teknikorik gabekoa. Erreka pare bat aldiz zeharkatu beharko da. Olaa errekako pasartean kontuz ibili behar da, harri labainkorra dago eta.\nIzenemateak KIROLPROBAK.COM plataforman (20 euro bikotea)\nHola, ha encontrado interesante esta ruta Pagoeta Mendi Lasterketa mistoa 2018 https://es.wikiloc.com/rutas-carrera-por-montana/pagoeta-mendi-lasterketa-mistoa-2018-22281538 Saludos, Wikiloc - Rutas y puntos de interés GPS del Mundo\nHice esta ruta con inaxioalguacil\nPide a inaxioalguacil que te añada como compañero en esta ruta\nSigue a inaxioalguacil y descubre nuevas rutas


Igel berdea, urmaeletako erregina - Petronor\nGURE INGURUNEA NATUR INGURUNEA NATURARI BURUZKO ARTIKULUAK Igel berdea, urmaeletako erregina\nIgel berdea, urmaeletako erregina\nUdako iluntzeetan igortzen dituzten kantu zaratatsuengatik aski ezagunak dira eta haiek bizi diren urmaeletara gehiegi hurbiltzen garenean salto egiten dute igel berdeak. Haien egokitzeko erraztasunaren eta ugalkortasun ikaragarriaren ondorioz, Petronor findegiaren inguruko gune hezeetan ugarien dauden anfibioetariko bat dira.\nEgunean zehar oso aktiboa da eta urari lotuta bizi da, ia egun osoan baitago uretan eta beste anfibioek baino azkarrago hartzen ditu urmaelak. Igel arrunta (Rana perezi), lurreko igel arreak oso isilak badira ere, oso zaratatsuak izan ohi dira eta urmaeletan flotatzen egoten dira, burua uretik kanpo dutela. Gainazaletik nabarmentzen diren harrietan ere jartzen da edo urmaelaren inguruan daudenetan. Han egoten da, eguzkitan, intsekturen bat noiz igaroko zain.\nZerbaitek ezustekoa ematen badio, jauzi egiten du eta igeri egiten ihes egiten du hondora, hainbat minutuz han egoteko. Gero, berriro igotzen da gainazalera eta burua ateratzen du arriskua igaro den ikustera. Hala bada, lehen zegoen lekura itzultzen da.\nAnfibio horren zentzumenak, ikusmena gehienbat, apartekoak dira eta hori argi dago bere begien konformazioan. Arerioak berehala hautematen ditu eta uretako hegazti harrapakariak eta gizona saihesten ditu.\nAdimen handiz harrapatzen ditu bere harrapakinak. Higiduran harrapatzen dituen harrapakinak bakarrik jaten ditu. Inoiz ez geldirik dagoen animalia, izakiak haien higiduran oinarrituta ezagutzen dituelako.\nAsko jaten du. Gehienbat, intsektuz elikatzen da -euliak, eltxoak, libelulak-, eta ez du eztenak dituzten himenopterorik ere alperrik galtzen, liztorrak, esaterako. Uraren inguruan dabiltzan barraskiloak, zizareak eta armiarmak ere harrapatzen ditu.\nNegua iristen denean, urmaeletako lokatzetan murgiltzen da eta udaberrira arte itauten du lo.\nBabesik gabeko zapaburuak\nUdaberriaren hasieran hasten da haiek zaintzeko garaia eta, anfibio ia guztietan bezala, ugaltzeko instintu oso sendoa dute. Harrek korroka egiten dute eta haiek bizi diren urmaelen ertzetan talde handiak osatzen dituzte. Hor gertatzen dira ernalketak eta arrautzak errutea. Eme bakoitzak 5.000 eta 10.000 arteko arrautza errun ditzake, milimetro bat edo milimetro eta erdi luze direnak, gelatina moduko substantzia batez inguraturik daudenak. Hondora erortzen dira eta hango harkaitzetan gelditzen dira itsatsirik. Laugarren egunean, enbrioia higitzen hasten da; seigarrenean, gelatina moduko estalkia ireki egiten da eta hori edo gris koloreko zapaburua ateratzen da; milimetro eskas luze dena, dardarka, igeri egiten hasiko da.\nLarbak landareak edo animaliak jaten dituzte, usteltzen ari badira ere. Baita algak edo uretan esekita dauden partikulez ere.\nBeste mota batzuetako zapaburuekin gertatu ohi den bezala, bata bestea ere irensten dute, elikagai gutxi dagoenean, gehienbat, asko jaten baitute.\nHiru hile inguru irauten du metamorfosiak, baina batzuetan hiru eta erdi ere iraun ditzake.Zapaburu txikiei atzeko hankak ateratzen zaizkio hasieran, gero, aurrekoak, brankiak atrofiatu egiten zaizkie eta birikak hasten dira eratzen. Azkenik, igeri egiteko behar zituzten buztanak laburtzen doaz, desagertzen diren arte. Ura uzten dutenean, bi zentimetro baino pixka bat gutxiago neurtzen dute igeltxoek eta gurasoek irensten dituzte horietako asko.\nEspezie honen ugalketa luzea denez, tamaina handiko larba hibernatzaileak ere ikusi dira, urteko zikloan metamorfosia bukatu ez zuten errute atzeratuetakoak.\nBost urte beranduago, sei zentimetro inguru neurtzen dute, baina pixkanaka, hazten jarraitzen dute, bizirik dirauten bederatzi edo hamar urteetan zehar.


50. urteurreneko jaialdia egingo du bihar Urretxuko Lurra dantza taldeak - Goierriko Hitza : Goierriko Hitza\nIparragirre plazan izango da, 19:00etan. 400 lagun inguruk parte hartuko dute. Urte hauetan guztietan ezagututako musikari eta dantzariak gonbidatu dituzteLurra dantza taldeak 50. urteurreneko ospakizunei amaiera emango die bihar, jaialdi erraldoi bate...\nIparragirre plazan izango da, 19:00etan. 400 lagun inguruk parte hartuko dute. Urte hauetan guztietan ezagututako musikari eta dantzariak gonbidatu dituzte\nLurra dantza taldeak 50. urteurreneko ospakizunei amaiera emango die bihar, jaialdi erraldoi batekin. Iparragirre plazan izango da, 19:00etan, eta 400 lagun inguruk parte hartuko dute. Eguraldi txarra egiten badu, Aldiri kiroldegian egingo dute.\nJaialdian, egungo dantzariekin batera, garai batean Lurra taldean dantza egin zuten urretxuar eta zumarragar askok parte hartuko dute.\nGainera, Lurrakoek lagun asko gonbidatu dituzte: Kanariar Uharteetan bizi den Rogelio Botanz abeslari legazpiarra, Santanderren musika irakasle den Gorka Hermosa akordeoilari urretxuarra, Xabier Barriola abeslaria, Edurne Iturbe trikitilaria, Urretxu eta Zumarragako txistulari taldeak, Urretxuko gaiteroak, Urretxuko erraldoiak, Goiargi abesbatza, Zuhaitzaren Soinua txalapartari taldea, Sara Zufiaurre klarinete-jotzailea, bertso eskolako ikasleak eta Errenteria, Legazpi, Gabiria, Beasain, Asturias, Katalunia eta Kanariar Uharteetako musikari eta dantzariak.\nJaialdia amaitu eta gero, 22:30ean, herri afaria egingo dute Ederrena pilotalekuan. Txartelak Laket eta Buhame tabernetan eta Lurraren lokalean eskura daitezke. Afalostea DJ Tirapuk girotuko du.\nLurra dantza taldeko Juanlu Elgarrestak goierritarrei gonbitea luzatu die. «Orain arte egindako ospakizunekin oso gustura gaude, baina larunbatekoa sekulakoa izango da. Horrenbeste jende elkartzeak eta ikuskizuna prestatzeak lan handia eman digu, baina merezi izan du. Jaialdia oso polita izango da eta jende asko hurbiltzea espero dugu».\nZin egin die ez direla damutuko. «Jende askok parte hartuko du (tartean 60 urtetik gorako dantzariek), musika mota ezberdinak fusionatuko ditugu, tokia zoragarria da… Oso argi genuen jaialdia Iparragirre plazan egingo genuela. Izan ere, Erdi Aroko kale hauetan dago Urretxuko bihotza».\nBiharko ekitaldiekin urteurren ospakizunari amaiera emango diote. Udaberritik hona, makina bat ekitaldi antolatu dute: erakusketak, dantza erakustaldiak, liburu digital baten argitalpena, erromeria…\nGainera, jaietako pregoia beraiek irakurri zuten. Hori izan zen, hain zuzen ere urteko ekitaldi hunkigarriena. «Oso ekitaldi berezia izan zen. Guztiok asko hunkitu ginen, baina batez ere dantzari ohiak», amaitu du Elgarrestak.


Sare (mugimendua) - Wikipedia, entziklopedia askea.\nArtikulu hau herri mugimenduari buruzkoa da; beste esanahietarako, ikus «Sare (argipena)».\nSare mugimenduaren logotipoa\nSare euskal preso politikoak babesteko mugimendu anitza da. 2014ko ekainaren 15ean bere burua publiko egin zuen.\n1 Mugimenduaren sorrera\n1.1 2014ko martxoa: San Telmoko adierazpena\n1.2 2014ko apirila: Eskoriatzako topaketa\n1.3 2014ko ekaina: Zuloaga plazako aurkezpena\nMugimenduaren sorrera[aldatu | aldatu iturburu kodea]\n2014ko martxoa: San Telmoko adierazpena[aldatu | aldatu iturburu kodea]\n2014ko martxoaren 15ean, euskal gizarteko hainbat pertsona ezagunek hurrengo manifestu hau argitaratu zuten:\n« Siglak atzean utzi nahi ditugun euskal hiritarrak gara giza eskubideen alde egiteko elkartu garenak. Hau ez delako gutxi batzuen ardura. Giza eskubideak denon ardura dira. Eta alderdikeriak alde batera utzi behar direlakoan gaude bakea erabat gauzatzeko bidean aurrera egin nahi bada. Horregatik norberaren etxearen goxoa utzi eta plazan gaituzue konponbide baten bila egin beharreko lanean gure aletxoa eskaintzeko asmoz. Eta horretarako jar gaitezen ados gutxieneko batzuetan behintzat.\nGure indarra hitza bada erabil dezagun. Entzun dadila.\nGeroztik, hainbat topaketa egin zituzten, herritarrei sarea eratzen ere parte hartzeko aukera emateko. 2.800 lagun inguru aritu ziren horretan. "Topaketa oparoak izan dira, anitzak parte hartzean, eta aberasgarriak ideia zaparradan", adierazi zuen Todak. Ordura arteko eztabaidetan lau ondorio nagusi nabarmendu zituzten:\nBake agertoki bat eraiki nahi bazen, beharrezkoa zela preso eta iheslarien afera konpontzea.\nSakabanaketa eta "bizi osorako espetxe zigorra ahalbidetzen duen legedia" amaitu, gaitz larriak zituzten presoak etxeratu, eta deserrian edo deportazio egoeran zeuden herritar guztien oinarrizko eskubideak errespetatu behar zirela.\nGizarteari protagonismoa eman behar zitzaiola, "pertsona bakoitzak egin zezakeenari".\nJardun hori antolatzeko tresna bat behar zela: "Sare herritar, eraginkor eta irudimentsua".\n2014ko apirila: Eskoriatzako topaketa[aldatu | aldatu iturburu kodea]\n2014ko apirilaren 12an, «Giza eskubideak. Konponbidea. Bakea» lemapean, euskal preso eta iheslarien eskubideak defendatzea helburu zuen sarea osatzeko topaketak burutu zituzten Eskoriatzan.\n170 bat lagun batu ziren Eskoriatzako HUHEZI unibertsitatean. Martxoaren 15ean kultura eta politika arloko aurpegi ezagun ugarik Telmo Deuna museoan aurkeztutako adierazpenari jarraipena emanez, topaketak burutu zituzten euskal presoen eskubideen defentsan sare herritar bat osatzeko.\nEkimenaren bultzatzaileak izan ziren Teresa Toda eta Joseba Azkarragak azaldu zutenez, topaketa hauen helburua eztabaida bat abiaraztea izan zen «aktibazio soziala» lotzeko euskal presoen eskubideen defentsan. Horrekin batera, helburu hori aurrera eramateko «tresna» bat sortu beharra zegoela ondorioztatu zuten eta lehen pausua sakabanaketarekin bukatzea izan behar zuela.\nSortzen ari diren sarearen erronka nagusienetakoa gaia gizarteratzea zela ondorioztatu zuten eta aldi berean, Madrilgo eta Parisko gobernuengan eragitea. Azaldu zutenez, topaketetan minimo adostu batzuen gainean eztabaidatu zuten eta hauen gainean bide komun bat marrazteko helburuz. Horretarako, 10 lantalde desberdinetan banatu ziren parte hartzaile guztiak, osatu nahi zen herritarren sarearen inguruko ezaugarritzea lantzeko.\n2014ko ekaina: Zuloaga plazako aurkezpena[aldatu | aldatu iturburu kodea]\n2014ko ekainaren 15ean, hiru hilabeteko bidea egin zuen KonpONbidea prozesuaren ondoren, Donostian aurkeztu zuten herritar sarea. Herritarrei konponbidearen parte izateko deia egin zieten sustatzaileek. Zuloaga plazan elkartu ziren lagunek sarea irudikatu zuten.\nSareren helburua "euskal preso eta iheslarien etxeratzea ahalbidetuko duen herri sare bat ehuntzea" izan behar zuen. Xede horretan, herritarren sareak "itxaropenaren atea" zabalik zuten.\nAurkezpenean esan zutenez, konponbiderako pausoak eman zirela esan zuten, besteak beste, 2011ko urriaren 17ko Aieteko Adierazpena, handik hiru egunera ETAk jarduera uztea erabaki izana, Eusko Jaurlaritzak bultzatutako Bake eta Bizikidetzarako Plana, Euskal Preso Politikoen Kolektiboak eta Euskal Iheslari Politikoen Kolektiboak edo nazioarteko komunitateak egindako "ekarpenak" aipatuz.\nHerritarrek ere aurrera egiteko nahia adierazi zutela nabarmendu zuten, joan den urtarrilean Giza Eskubideak. Konponbidea. Bakea lelopean Bilbon egindako manifestazioa adibide jarrita.\nEgun berean, herri ekimen helburuak ere zehaztu zituzten. Euskal preso eta iheslarien eskubideen aldeko herritar sarearen helburuak. «Urratsez urrats, guztien etxeratzea» sustatu behar zuten.\nSakabanaketa. «Presoentzat ez ezik, beren ingurune hurbilarentzat ere sufrimendua eta ondorio larriak dakartza, heriotza barne. Mendekuan oinarritutako neurria izan zen sakabanaketa. Garai berri honetan, neurri politiko berri batekin, sufrimendua amaitu beharda».\nBakartzea. «Presoa pertsona gisa suntsitzea ahalbidetzen duten bakartze egoerak amaitzea».\nKaleratzeak. «Gaitz larriak dituzten presoak, 70 urtetik gorakoak, eta zigorraren 3/4 eta 2/3 beteak dutenak kaleratzea».\nBizi osoko zigorrak. «Bizi osoko zigorra eta espetxealdi luzapena ahalbidetzen duten lege eta egoerak indagabetzea».\nBestelako eskubideak. «Espetxean egoteak ahalbidetzen dituen eskubide urraketei amaiera ematea: ama, aita eta umeen eskubideak, intimitate eskubidea, euskaraz mintzatzekoa, ikastekoa, emakume presoen eskubideak...».\nDeportatu eta iheslariak\nItzulera prozesua. «Deportatu eta iheslariak Euskal Herrian libre bizitzea ahalbidetuko duen prozesu bati bide ematea».\nOinarrizko eskubideak. «Bitartean, oinarrizko eskubideak bermatzea: osasun laguntza, lanpostu duin bat izateko eskubidea, eta eskubide zibil eta politikoak».\n2014ko irailaren 3an argitara eman zenez, Sarek irailaren 20rako antolatutako ekitaldia debekatu nahi zuen Urkijok. Irailaren 6an, irailaren 20an sakabanaketaren "harresia" eraistera deitu zuen Sarek. Plataformak jakinarazi zuen baimena zuela Miribillako pabiloian euskal presoen eskubideen aldeko ekitaldia egiteko.\nIrailaren 10ean, Bilboko Udalak 'Sare' preso eta iheslarien eskubideen aldeko herritarren sareari Miribilla uzteko obligazioa zuela adierazi zion Ibon Areso Bilboko alkateak Carlos Urkijo Espainiako Gobernuak EAEn zuen ordezkariari. Irailaren 11ean, AVTk Espainiako Auzitegi Nazionalari esan zion debeka zezala euskal presoen sakabanaketaren aurka Sare egitasmoak prestatu zuen ekitaldia. Elkartearen arabera, mobilizazioaren helburua ETAko kide izateagatik zigortutakoei gorazarre egitea zen. Beraz, «terrorismoa goratu» eta «biktimak umiliatuko» zirela zioen.\nIrailaren 12an, Sarek ekitaldi jendetsua eta askotarikoa aurreikusten zuen sakabanaketaren aurka. Antolatzaileek ez zuten pentsatu ere egin hilaren 20ko mobilizazioa debekatzeko aukeran, "sinestezina litzatekeelako".\nIrailaren 29an, Sarek salatu zuen bakartzeak eta sakabanaketak "okertu" egiten zituela gaixotasun larri eta sendaezinak. Ibon Iparragirreri zigorra etxean betetzea ukatu izana gaitzetsi zuen mugimenduak.\nAzaroaren 1ean, Sarek prest zituen 'Dispertsioaren liburuxka'-ren 500.000 ale, sakabanaketari buruz informatzeko.\nAzaroaren 28an, sakabanaketaren kontrako manifestazioa antolatuko zuela Bilbon esan zuen eta mobilizazioa oso jendetsua eta parte-hartze handikoa izatea nahi zuen.\nAbenduaren 1ean, Sarek ondo ikusi zuen 'Zuzen Bidean' proposamena.\nAbenduaren 12an jakin zenez, urtarrilaren 10eko mobilizazioa isila izango zen eta pankartarik gabekoa. Giza eskubideen alde zeuden herritar guztiak bildu nahi zituen Sarek, sigla eta ideologietatik haratago eta parte hartzaile bakoitzak argi bat izango zuen, eta denek batera piztuko zuten.\nAbenduaren 13an, ehunka lagun bildu ziren Gasteizen, Sarek deitutako «lurrikaran» parte hartzeko.\nAbenduaren 18an, Sarek "kezkagarritzat" ikusi zuen EAJ presoen eskubideen aldeko martxara ez joatea. Bere ustez, alderdi jeltzaleko militante ugarik hartuko zuten parte mobilizazioan.\nAbenduaren 19an jakin zenez, Xabier Arzalluzek babesa emango zion Azkoitiko Sareri abenduaren 20an. Egun berean, manifestaziora deitzeko bideoa aurkeztu zuen Sarek eta Now Euskal Herrira! lemarekin Bilbon egingo zuten protestan parte hartzeko deia luzatu zuen.\nAbenduaren 20an, Sarek presoen hurbilketaren aldeko martxa aurkeztu zuen Azkoitian. Anariren, Xabier Arzalluzen eta Joseba Azkarragaren babesa izan zuen ekitaldiak.\nAbenduaren 23an, 101 atxikimendu lortu zituen urtarrilaren 10eko mobilizaziorako Sarek. Tartean zuedne Jagoba Arrasate, Josep Lluis Carod Rovira Kataluniako Generalitateko lehendakariorde izanak, Toti Martinez de Lezea idazleak, Joane Somarriba txirrindulari ohiak edo Iñaki Zarraoa Getxoko alkate ohiak.\nAbenduaren 30ean, Garbiñe Biurrunek eta Gemma Zabaletak bat egin zuten presoen aldeko martxarekin.\nJoseba Azkarragari Sareren inguruan egindako elkarrizketa\n↑ http://www.naiz.info/actualidad/noticia/20140315/invitan-a-la-ciudadania-vasca-a-crear-una-red-en-defensa-de-los-derechos-de-los-presos Naiz.info, 2014-03-15\n↑ http://www.herritarrentopaketa.net/adibide-orrialdea/ Herritarren Topaketa\n↑ http://www.berria.info/albisteak/92391/cafek_125_milioiko_kontratu_bat_lor_dezake_eskozian.htm Berria\n↑ http://www.naiz.info/actualidad/noticia/20140412/sakabanaketarekin-amaitzeko-sare-herritarra-ehuntzen-hasi-dira Naiz.info, 2014-04-12\n↑ http://www.berria.info/albisteak/92930/sare_izena_izango_du_preso_eta_iheslarien_eskubideen_aldeko_herritarren_sareak.htm Berria, 2014-06-15\n↑ http://www.berria.info/paperekoa/1915/011/385066/2014-06-14/helburuak.htm Berria, 2014-06-15\n↑ Jon Olano, «Sarek irailaren 20rako antolatutako ekitaldia debekatu nahi du Urkijok», Berria, 2014-09-04\n↑ «Irailaren 20an sakabanaketaren "harresia" eraistera deitu du Sarek», Berria, 2014-09-06\n↑ «'Sare'ri Miribilla uztera behartuta dagoela esan dio Aresok Urkijori», EiTB, 2014-09-10\n↑ «Sare hilaren 20an Bilbon egitekoa den ekitaldia debekatzeko eskatu du AVTk», Berria, 2014-09-12\n↑ Aitziber Laskibar Lizarribar, «Sarek ekitaldi jendetsua eta askotarikoa aurreikusten du sakabanaketaren aurka», Berria, 2014-09-12\n↑ «Sarek salatu du bakartzeak eta sakabanaketak "okertu" egiten dituela gaixotasun larri eta sendaezinak», Berria, 2014-09-30\n↑ Jon Rejado, «Eskubideen aldarria, mundura», Berria, 2014-11-02\n↑ «Sarek sakabanaketaren kontrako manifestazioa antolatu du Bilbon», EiTB, 2014-11-28\n↑ «Sarek begi onez hartu du 'Zuzen Bidean' proposamena», Berria, 2014-12-02\n↑ Aitziber Laskibar Lizarribar, «Urtarrilaren 10eko mobilizazioa isila izango da, eta pankartarik gabea», Berria', 2014-12-13\n↑ «Sakabanaketaren aurka, ehunka lagunen «lurrikara»», Berria, 2014-12-14\n↑ «Sarek "kezkagarritzat" jo du EAJ presoen eskubideen aldeko martxara ez joatea», Berria, 2014-12-18\n↑ Enekoitz Esnaola, «Arzalluzek babesa emango dio Azkoitiko Sareri, bihar», Berria, 2014-12-19\n↑ «Urtarrilaren 10eko manifestaziora deitzeko bideoa aurkeztu du Sarek», Berria, 2014-12-19\n↑ «Sarek presoen hurbilketaren aldeko martxa aurkeztu du Azkoitian», EiTB, 2014-12-20\n↑ «101 atxikimendu urtarrilaren 10eko mobilizazioari», Berria, 2014-12-23\n↑ «Biurrunek eta Zabaletak bat egin dute presoen aldeko martxarekin», EiTB, 2014-12-30\nhttp://www.herritarrentopaketa.net/ Herritarren Topaketa\nOrriaren azken aldaketa: 22 martxoa 2019, 20:38.


Historia ahal den higienikoenaren alde | Iritzia | Berria\nHistoria ahal den higienikoenaren alde\nZibilizazioaren dokumentuak, basakeriarenak.\nWalter Benjamin Parisa iritsi da naziengandik iheska. Elurte baten erdian galdu den txolarre baten gisa dabil kalez kale, hurbil du Hitlerren ejertzitoa. Filosofoaren ondasun guztia, maletatxo bat arroparekin eta idatzi duen azken eskuizkribuarekin. Patrika batean, zianuroa, naziek harrapatuko duten izuz. Memoriaren motxilan, berriz, eztabaida asko eragin duen bere testu ausart bat: «Inoiz ez da ematen zibilizazioaren dokumenturik aldi berean izan gabe basakeriaren dokumentua ere [...] batetik bestera pasatzen den transmisio-prozesua ere ez dago basakeriatik libre». George Steinerrek dio Benjaminen hausnarketaz: «Egia handia dago esaldi horretan, erradikal samarra baldin bada ere.»\nKonkista inperialisten garaian, kolonizazioetan, hogeigarren mendeko kolore bateko zein besteko totalitarismoetan, holokaustoaren aurrean ez zen entzun basakeriak salatuko zituen elite kultural europarraren ahots ozen bateraturik. Areago: elite kulturalaren parte inportanteak basakeriak onartu zituen, txaloka askotan, isiltasunarekin gehienetan. Handik gatoz: Europak handia du iraganaren pisua, ahitzen ari ote zaion etorkizunaren esperantza...\nBerriki ikusi dugu: orain hilabete doi López Obradorrek, Mexikoko presidenteak, Espainiako Erregeari eta Frantzisko Aita Santuari planteatu zien eska dezatela barkamena konkista garaiko basakeriengatik. Espero zitekeena gertatu zen Espainiako zirkulu politikoetan eta prentsan: nork ahoa beroago jardun zuen, salbuespen gutxirekin, López Obradorren kontra. Infernua seinalatzen zuen hatzari begiratu zioten erreakzioek, ez infernuari, eta tontotzat jotzea izan zen Mexikoko presidenteari oparitu zioten klabelinik sanoena, tonto totala izan beharra baitago ez jakiteko konkista eredugarria izan zela, inguruko beste inperioek praktikatutakoa baino gizatiarragoa: espainiar konkistatzaileek ez zuten ezpatarik eta arkabuzik atera beren zetazko zakutoetatik; ez zituzten lurrak eta distira guztietako aberastasunak arpilatu; ez zuten hizkuntzarik eta erlijiorik inposatu; ez zuten esklabotza baliatu; ez zuten bortxatu eta torturatu. Konkistaren kontzeptua bera ere makularik gabea da nonbait: ez darama basakeria zainetan.\nHauteskunde amaitu berri amaiezinaren zurrunbiloak isildu zuen bai López Obradorren proposamena bai hark eragindako erreakzio hiratuen haizetea ere.\nBrotxa zakarrekin, fineziarik nekez.\nBrotxarik zakar lodienarekin zikindutako mural bat utzi zuten erreakzio gehienek, pintzel finez idatzitako gutxi irakurri genuen. Gertakariaren abiapuntuan López Obradorrek esandakoa zegoen, baina prentsa gehienak zekarrena baino ñabartuago adierazia: «Egin dezagun elkarrekin gertatu zenaren errebisioa, eta, ezer eskatu gabe agrabioen aitortza soila salbu, adiskidetuko gara». Ez zen hain eskabide eroa, ezta bat etorrita ere erantzukizunak ez direla oinordetzan hartzen: inork ez dauka zertan barkamenik eskatu berak egin ez duenarengatik, are gutxiago orain bostehun/laurehun/hirurehun urte gertatu zirenengatik. Txit kristaua da iraganeko bekatuen barkamen klase hori, zeina kristau bakoitzaren kontzientzia zamatzerainokoa den Adamen bekatuarekin! Bada, ekar dezagun barkamenaren auzia debate laikora: orduan gertatuaz gaur idazten da, gaur isiltzen da ordukoaz komeni ez dena; gaur berresten da konkistatzaileen bertsioa biktimen ahotsari belarririk jarri gabe. Baina gaur begiak ixten segitzea gaurko historiografiaren eta politikaren erantzukizuna da, zeren nekez ulertu daiteke bertako natiboen bazterketa, zeren nekez uler daiteke inposatu gabe lortu zela Amerikako iparraldean ingelesa guztiz nagusi bihurtzea bizpahiru menderen buruan, ozta kabitzen da buruan gaztelania hain epe laburrean eta inposaketarik gabe arras nagusi gailentzea Amerikaren erdian eta hegoan. Horren guztiaren aurrean aipagarria da lustre distiratsuko hainbat akademiko eta idazle espainiar handiri irakurritako argumentua: Hego Amerikako errepublika berrietako buruzagiak izan omen ziren gaztelania inposatu zutenak han-hemengo konstituzioetan, Espainiako Koroatik askatzea lortu zutenean. Espainiar koroatik askatu nahi zuten buruzagi haiek aztekak, ketxuak, aimarak ziren akaso? Espainiar koroak ez du penintsulan gaztelania mendeetan inposatu?\nBaiki: kontu bat da barkamena eskatzea —auzi pertsonala, hautazkoa bezain transferitu ezina—, eta beste bat gertatutakoari buruzko aitortza: hala gertatu zen, handik gatoz. Gorotzetan urre bila nabil, ordea: frankismoaren protagonistei erantzukizunak eskatzeko gai izan ez den gizarteak konkistari buruzko konkistatzaileen bertsioa jaso du lauzpabost mendeotan.\nBidegabekeriak erruz eta nahierara egokitzen du bere morala. Doris Lessingen Belarra kantari nobelako narratzaileak dio Koro Navarroren itzulpenean: «Kolono zaharrek diotenean 'Lur hau ulertu beharra zegok», esan nahi dute 'Guk natiboei buruz ditugun ideietara ohitu behar duk'».\nGuztiz gehienok, konkistatzaileek kontatutakoa dakigu, haien bertsioa inposatu zaigu. Ez, ordea, biktimena, besteak beste haietako gehienak asimilatuak izan zirelako indarraren bidez. Horretarako, historia egiteko modu tradizionalak (kultura idatzian, irabazleenean, oinarrituak) alboan behar luke ahozkoa, memorian gordea, bertako herrietako hizkuntzetan jasoa, biktimen talaiatik ere begiratua. Ez, Espainiak ezin du Amerikaren konkista ikertu konkistatzaileen (Lessingen nobelako kolonoen) eskema mentalarekin: hartaz idatzitako ia guztia konkistatzaileek idatzia da. Honetan eta beste hainbat auzitan gure osasun moralak historia egiteko modu higienikoa —kritikoa— behar du.\nSilvya Iparraguirreren La tierra del fuego nobelako protagonista Londresera eraman dute bertan juzga dezaten Britainiar Inperioaren kontra altxatzeagatik. Inputatuak gutun batean diotso lagun britainiar bati: «Zein da hitzok idatzi beharko nituzkeen hizkuntza? Hemengoa, eta esan dezaket, nirea, ala [nire kontrako inputazioekin] jaso dudan gutunekoa, hau da zuena? [...] Ez dut jada zuek eskatzen didazuena kontatu nahi, nik esateko dudana baizik...».